Тегишли суд ҳайъатларида апелляция ва кассация тартибида ишларни кўриш уч нафар судьядан иборат таркибда амалга оширилади. Ўзбекистон Республикаси Олий судининг ҳукмларига апелляция ва кассация шикоятлари (протестлари) Ўзбекистон Республикаси Олий судининг жиноят ишлари бўйича судлов ҳайъатида беш нафар судьядан иборат таркибда кўриб чиқилади.\nШахс эгаллаб турган турар жой ёки бошқа бино ва ҳудудда тинтув ўтказиш, олиб қўйиш, кўздан кечириш, алоқа муассасаларида почта-телеграф жўнатмаларини хатлаб қўйиш ва уларни олиб қўйиш, телефонлар ва бошқа телекоммуникация қурилмалари орқали олиб бориладиган сўзлашувларни эшитиб туриш, улар орқали узатиладиган ахборотни олиш фақат ушбу Кодексда белгиланган ҳолларда ва тартибда амалга оширилиши мумкин.\nЎзбекистон Республикасида жиноят ишлари бўйича одил судловни Ўзбекистон Республикаси Олий суди, Қорақалпоғистон Республикаси суди, вилоятлар, Тошкент шаҳар судлари, жиноят ишлари бўйича туман (шаҳар) судлари ва ҳарбий судлар амалга оширади.\nБиринчи инстанция суди жиноят иши бўйича ҳукм ёки ажрим чиқариш ҳуқуқига эга. Апелляция инстанцияси суди биринчи инстанция судининг қонуний кучга кирмаган ҳукмлари ва ажримлари устидан берилган шикоятлар (протестлар) бўйича ишларни кўриб, ҳукм ёки ажрим чиқаради. Кассация инстанцияси суди биринчи инстанция ва апелляция инстанцияси судининг ҳукмлари ва ажримлари устидан берилган шикоятлар (протестлар) бўйича ишларни кўриб, ажрим чиқаради.\nСуднинг ваколатларига: қамоққа олиш ёки уй қамоғи тарзидаги эҳтиёт чорасини қўллаш ёхуд қамоқда сақлаш ёки уй қамоғи муддатини узайтириш масалалари билан боғлиқ илтимоснома, шикоят ва протестни эҳтиёт чорасини қўллаш тўғрисида ажрим чиқарган судни албатта хабардор қилган ҳолда кўриб чиқиш; паспортнинг (ҳаракатланиш ҳужжатининг) амал қилишини тўхтатиб туриш тўғрисидаги илтимосномани кўриб чиқиш; айбланувчини лавозимидан четлаштириш тўғрисидаги, шахсни тиббий муассасага жойлаштириш ҳақидаги ёки айбланувчининг тиббий муассасада бўлиши муддатини узайтириш тўғрисидаги, мурдани эксгумация қилиш ҳақидаги, почта-телеграф жўнатмаларини хатлаш тўғрисидаги илтимосномаларни кўриб чиқиш; прокурорнинг амнистия актига асосан жиноят ишини қўзғатишни рад қилиш тўғрисидаги ёки жиноят ишини тугатиш ҳақидаги ёхуд маҳкумни жазодан озод қилиш тўғрисидаги илтимосномасини кўриб чиқиш; прокурорнинг гувоҳ ва жабрланувчининг (фуқаровий даъвогарнинг) кўрсатувларини олдиндан мустаҳкамлаш тўғрисидаги илтимосномасини кўриб чиқиш; жиноят ишини суд муҳокамасига тайёрлаш; дастлабки эшитув ўтказиш; ишни муҳокама қилиш ва ҳукм чиқариш ёки бошқа қарор қабул қилиш; ишни апелляция, кассация тартибида кўриб чиқиш; ҳукмни ижро эттириш киради.\nГумон қилинувчидан, айбланувчидан ёки судланувчидан тезкор-қидирув фаолиятини амалга оширувчи органларнинг мансабдор шахслари томонидан аризалар, тушунтиришлар ёки кўрсатувлар олиш мазкур жиноят иши ўз юритувида бўлган суриштирувчининг, терговчининг, прокурорнинг ёки судьянинг ёзма рухсатига асосан ва фақат ҳимоячи иштирокида амалга оширилади, бундан белгиланган тартибда ҳимоячидан воз кечилган ҳоллар мустасно.\nАйбланувчи: ўзининг нимада айбланаётганлигини билиш; қамоққа олинганлиги ва турган жойи тўғрисида адвокатга ёки яқин қариндошига телефон орқали қўнғироқ қилиш ёхуд хабар бериш; ҳимоячига эга бўлиш ҳамда учрашувларнинг сони ва давом этиш вақти чекланмаган ҳолда у билан холи учрашиш, ушбу Кодекс 230-моддасининг иккинчи қисмида назарда тутилган ҳоллар бундан мустасно; ўзига қўйилган айблов юзасидан ҳамда ишнинг бошқа ҳар қандай ҳолатлари бўйича кўрсатувлар бериш ёхуд кўрсатувлар беришдан бош тортиш ва кўрсатувларидан жиноят ишига доир далиллар сифатида унинг ўзига қарши фойдаланилиши мумкинлиги ҳақида хабардор бўлиш; ўз она тилидан ҳамда таржимон хизматидан фойдаланиш; ўзининг ҳимояланиш ҳуқуқини шахсан ўзи амалга ошириш; илтимоснома бериш ва рад қилиш; далиллар тақдим этиш; суриштирувчи ёки терговчининг рухсати билан тергов ҳаракатларида иштирок этиш; суриштирув ёки дастлабки тергов тамом бўлганидан сўнг ишнинг барча материаллари билан танишиб чиқиш ҳамда ундан зарур маълумотларни ёзиб олиш, материаллар ва ҳужжатлардан техника воситалари ёрдамида ўз ҳисобидан кўчирма нусхалар олиш ёки улардаги маълумотларни ўзга шаклда қайд этиш; жиноят ишининг суриштирувчи терговчи ёки прокурор томонидан тугатилганлигига қарши эътироз билдириш ҳамда суд муҳокамаси ўтказилишини талаб қилиш; суд томонидан иш бўйича дастлабки эшитув ўтказилаётганда иштирок этиш, ярашув тўғрисидаги, амнистия актини кўллаш ҳақидаги ишлар бўйича, биринчи инстанция ва апелляция инстанцияси судининг мажлисларида, суднинг рухсати билан эса, кассация инстанцияси судининг мажлисларида иштирок этиш; суриштирувчи, терговчи, прокурор ва суднинг ҳаракатлари ҳамда қарорлари устидан шикоятлар бериш; суд мажлисининг баённомаси билан танишиш ҳамда у ҳақда ўз мулоҳазаларини билдириш; иш бўйича келтирилган протестлар, апелляция, кассация шикоятларидан хабардор бўлиш ва уларга нисбатан эътирозлар билдириш ҳуқуқига эга.\nГумон қилинувчи: ўзининг нимада гумон қилинаётганлигини билиш; ушлаб турилганлиги ва турган жойи тўғрисида адвокатга ёки яқин қариндошига телефон орқали қўнғироқ қилиш ёхуд хабар бериш; у амалда ушланган ёки жиноят жойида ушлаш билан боғлиқ тезкор-қидирув тадбири амалда якунланган ёхуд унинг гумон қилинувчи деб эътироф этилганлиги тўғрисидаги қарор унга маълум қилинган пайтдан бошлаб ҳимоячига эга бўлиш ҳамда учрашувларнинг сони ва давом этиш вақти чекланмаган ҳолда у билан холи учрашиш, ушбу Кодекснинг 230-моддаси иккинчи қисмида назарда тутилган ҳоллар бундан мустасно; ушланганидан кейин йигирма тўрт соатдан кечиктирмай сўроқ қилинишини талаб қилиш; ўзига нисбатан қўйилган гумон хусусида ҳамда ишнинг бошқа ҳар қандай ҳолатлари тўғрисида кўрсатувлар бериш ёхуд кўрсатувлар беришдан бош тортиш ва кўрсатувларидан жиноят ишига доир далиллар сифатида унинг ўзига қарши фойдаланилиши мумкинлиги ҳақида хабардор бўлиш; ўз она тилидан ҳамда таржимон хизматидан фойдаланиш; ўзининг ҳимояланиш ҳуқуқини шахсан ўзи амалга ошириш; илтимоснома бериш ва рад қилиш; далиллар тақдим этиш; суриштирувчи ёки терговчининг рухсати билан тергов ҳаракатларида иштирок этиш; ярашув тўғрисидаги, амнистия актини қўллаш ҳақидаги ишлар бўйича суд мажлисларида иштирок этиш; суриштирувчининг, терговчининг, прокурорнинг ва суднинг ҳаракатлари ҳамда қарорлари устидан шикоятлар бериш ҳуқуқига эга.\n8-1) суд томонидан дастлабки эшитув ўтказилаётган ишларда;\n8-2) ўта оғир жиноят содир этганликда гумон қилинаётган ёки айбланаётган шахсларга оид ишлар бўйича;\n8-3) шахсга нисбатан қамоққа олиш ёки уй қамоғи тарзидаги эҳтиёт чорасини қўллаш, шунингдек қамоқда сақлаш, уй қамоғи муддатини узайтириш масаласи кўриб чиқилаётганда;\n8-4) айбига иқрорлик тўғрисида келишув тузилган ишлар бўйича;\n9) апелляция ва кассация инстанцияси суди томонидан кўриладиган ишларда ҳимоячининг иштирок этиши шарт.\nГумон қилинувчи, айбланувчи ёки судланувчи иш юритишнинг исталган пайтида ҳимоячидан воз кечишга ҳақлидир. Бундай воз кечишга фақат гумон қилинувчининг, айбланувчининг ёки судланувчининг ташаббуси билан ва ҳимоячининг ишда иштирок этишига суриштирувчи, терговчи ёки суд томонидан адвокат таклиф этиш орқали таъминланадиган реал имконият мавжуд бўлгандагина йўл қўйилади, бунда адвокат ўз ҳимояси остидаги шахс билан холи учрашганидан кейин ҳимоядан воз кечилганлигини тасдиқлайди. Ҳимоячидан воз кечиш жараёни видеоёзув орқали қайд этилиши шарт. Ҳимоячидан воз кечганлик ҳақида гумон қилинувчи, айбланувчи, судланувчи, шунингдек адвокат, суриштирувчи ёки терговчи томонидан имзоланадиган баённома тузилади ёхуд суд мажлиси баённомасига ёзиб қўйилади. Видеоёзув материаллари баённомага илова қилинади. Бунда ҳимоячининг ҳимоя остидаги шахс билан холи учрашиши видеоёзув орқали қайд этилмайди.\nУшбу Кодекс 51-моддаси биринчи қисмининг 1-4, 8, 8-3, 8-4 ва 9-бандларида назарда тутилган ҳолларда ҳимоячидан воз кечишга йўл қўйилмайди.\nҲимоячи: манфаатларини ҳимоя қилаётган шахснинг нимада гумон қилинаётганлиги ёки айбланаётганлигини билиш; адвокатлик гувоҳномасини кўрсатганидан ва муайян ишни юритишга ваколатли эканлигини тасдиқловчи ордерни тақдим этганидан сўнг ишда иштирок этиш; гумон қилинувчи сўроқ қилинаётганда иштирок этиш, шахсга айблов эълон қилинаётганда ҳозир бўлиш ҳамда айбланувчи сўроқ қилинаётганда, шунингдек уларнинг иштирокида ўтказиладиган бошқа тергов ҳаракатларида иштирок этиш ва гумон қилинувчиларга, айбланувчиларга, гувоҳларга, экспертларга, мутахассисларга саволлар бериш; бошқа тергов ҳаракатлари юргизилаётганда суриштирувчи ёки терговчининг рухсати билан иштирок этиш; ўзи иштирок этган тергов ҳаракатининг юритилиши хусусида ёзма мулоҳазалар бериш; илтимоснома бериш ва рад этиш; ушбу Кодекс 87-моддасининг иккинчи қисмига мувофиқ далилларни тўплаш ва тақдим этиш; гумон қилинувчи ёки айбланувчи иштирокида ўтказилган процессуал ҳаракатларга оид ҳужжатлар билан, суриштирув ёки дастлабки тергов тамом бўлганидан кейин эса жиноят ишининг барча материаллари билан танишиш ҳамда ундан зарур маълумотларни ёзиб олиш, материаллар ва ҳужжатлардан техника воситалар ёрдамида ўз ҳисобидан кўчирма нусхалар олиш ёки уларда кўрсатилган маълумотларни ўзга шаклда қайд этиш; агар ҳимояни амалга ошириш учун зарур бўлса, давлат сирлари, тижорат сири ёки бошқа сирни ўз ичига олган ахборот билан қонун ҳужжатларида назарда тутилган тартибда танишиш; суд томонидан иш бўйича дастлабки эшитув ўтказилаётганда ва суд муҳокамасида тараф сифатида иштирок этиш; суриштирувчининг, терговчининг, прокурорнинг ва суднинг ҳаракатлари ҳамда қарорлари устидан шикоятлар келтириш; суд мажлисининг баённомаси билан танишиш ва бу ҳақда ўз мулоҳазаларини билдириш; иш бўйича келтирилган шикоятлар, протестлар тўғрисида билиш ҳамда уларга нисбатан эътирозлар билдириш; апелляция, кассация инстанцияси суди мажлисларида иштирок этиш ҳуқуқига эга.\nЖабрланувчи: кўрсатув бериш; далиллар тақдим қилиш; илтимоснома бериш ва рад қилиш; ўз она тилидан ва таржимон хизматидан фойдаланиш; ўз манфаатларини ҳимоя қилиш учун вакил олиш; суриштирувчи ёки терговчининг рухсати билан тергов ҳаракатларида иштирок этиш; суриштирув ёки дастлабки тергов тамом бўлганидан сўнг ишнинг барча материаллари билан танишиш ва ундан зарур маълумотларни ёзиб олиш, материаллар ва ҳужжатлардан техника воситалари ёрдамида ўз ҳисобидан кўчирма нусхалар олиш ёки улардаги маълумотларни ўзга шаклда қайд этиш; қонунда назарда тутилган ҳолларда ярашув тўғрисида ариза бериш ҳамда суд томонидан иш бўйича дастлабки эшитув ўтказилаётганда ва ярашув тўғрисидаги ишлар бўйича, биринчи инстанция, апелляция, кассация инстанцияси судининг мажлисларида иштирок этиш; суриштирувчи, терговчи, прокурор ва суднинг ҳаракатлари ҳамда қарорлари устидан шикоятлар келтириш; шахсан ўзи ёки вакили орқали судда айбловни қувватлаш; суд мажлисининг баённомаси билан танишиш ва у ҳақда ўз мулоҳазаларини билдириш; иш бўйича келтирилган шикоятлар, протестлардан хабардор бўлиш ва уларга нисбатан эътирозлар билдириш ҳуқуқига эгадир.\nФуқаровий даъвогар: фуқаровий даъво қўзғатиш ва уни қувватлаш; далиллар тақдим қилиш; қўзғатилган даъво бўйича тушунтиришлар бериш; ўз манфаатларини ҳимоя қилиш учун вакил олиш; илтимоснома бериш ва рад қилиш; суриштирувчидан, терговчидан, прокурордан ёки суддан даъвони таъминлаш чораларини кўриш ҳақида илтимос қилиш; суриштирув ёки дастлабки тергов тамом бўлганидан сўнг ишнинг барча материаллари билан танишиш ва ундан зарур маълумотларни ёзиб олиш, материаллар ва ҳужжатлардан техника воситалари ёрдамида ўз ҳисобидан кўчирма нусхалар олиш ёки улардаги маълумотларни ўзга шаклда қайд этиш; суд томонидан иш бўйича дастлабки эшитув ўтказилаётганда ҳамда биринчи инстанция, апелляция, кассация инстанцияси судининг мажлисларида иштирок этиш; суриштирувчи, терговчи, прокурор ва суднинг ҳаракатлари ҳамда қарорлари устидан шикоятлар бериш; суд ҳукми ва ажримининг фуқаровий даъвога тегишли қисми устидан шикоят қилиш; иш бўйича келтирилган шикоятлар, протестлардан хабардор бўлиш ва уларга нисбатан эътирозлар билдириш ҳуқуқига эгадир.\nФуқаровий жавобгар: айблов ва фуқаровий даъвонинг мазмунини билиш; даъвога эътироз билдириш; тушунтириш бериш; ўз манфаатларини ҳимоя қилиш учун вакил олиш; далиллар тақдим қилиш; илтимоснома бериш ва рад қилиш; суриштирув ёки дастлабки тергов тамом бўлганидан сўнг ишнинг барча материаллари билан танишиш ва ундан зарур маълумотларни ёзиб олиш, материаллар ва ҳужжатлардан техника воситалари ёрдамида ўз ҳисобидан кўчирма нусхалар олиш ёки улардаги маълумотларни ўзга шаклда қайд этиш; суд томонидан иш бўйича дастлабки эшитув ўтказилаётганда ҳамда биринчи инстанция, апелляция, кассация инстанцияси судининг мажлисларида иштирок этиш; суриштирувчи, терговчи, прокурор ва суднинг ҳаракатлари ва қарорлари устидан шикоятлар келтириш; суд ҳукми ва ажримининг фуқаровий даъвога тегишли қисми устидан шикоятлар бериш; иш бўйича келтирилган шикоят ва протестлардан хабардор бўлиш ва уларга нисбатан эътирозлар билдириш ҳуқуқига эгадир.\nБиринчи, апелляция ёки кассация инстанцияси судида ишни кўришда иштирок этган судья ўз иштирокида чиқарилган ҳукм, ажрим бекор қилинганидан кейин ўша ишни кўришда иштирок эта олмайди.\nЖиноят ишини биринчи инстанция судида кўришда иштирок этган судья шу жиноят ишини апелляция ёки кассация инстанцияси судида кўришда иштирок эта олмайди.\nЖиноят ишини апелляция инстанцияси судида кўришда иштирок этган судья шу жиноят ишини биринчи инстанция ёки кассация инстанцияси судида кўришда иштирок эта олмайди.\nЖиноят ишини кассация инстанцияси судида кўришда иштирок этган судья шу жиноят ишини биринчи инстанция ёки апелляция инстанцияси судида кўришда ёхуд ишни кассация тартибида такроран кўришда иштирок эта олмайди.\nСуриштирувчининг, терговчининг, шунингдек суд мажлиси котибининг ўз процессуал мажбуриятларини бажариши уларнинг шу иш бўйича тегишинча суриштирувни, дастлабки терговни юритишда такроран иштирок этиши, шунингдек суд мажлиси баённомасини юритиши учун монелик қилмайди.\nАгар тезкор-қидирув тадбирларининг натижалари фақат қонун талабларига мувофиқ олинган бўлса, ушбу Кодекс нормаларига мувофиқ текширилган ва баҳоланганидан кейин ҳамда ҳуқуқни муҳофаза қилувчи органлар ходимларининг ёки тезкор-қидирув тадбирида иштирок этган бошқа шахсларнинг ҳаракатларига боғлиқ бўлмаган ҳолда шахсда жиноят содир этиш учун шаклланган қасд мавжуд бўлганлигидан далолат берса, ушбу натижалар далил сифатида тан олиниши мумкин.\nДалиллар тергов ва суд ҳаракатларини юритиш: гумон қилинувчини, айбланувчини, судланувчини, гувоҳни, жабрланувчини, экспертни сўроқ қилиш; юзлаштириш; таниб олиш учун кўрсатиш; кўрсатувни ҳодиса рўй берган жойда текшириш; олиб қўйиш; тинтув; кўздан кечириш; гувоҳлантириш; мурдани эксгумация қилиш; эксперимент ўтказиш; экспертиза тадқиқотларини ўтказиш учун намуналар олиш; экспертиза ва тафтиш тайинлаш; тақдим этилган ашёлар ва ҳужжатларни қабул қилиш; телефонлар ва бошқа телекоммуникация қурилмалари орқали олиб бориладиган сўзлашувларни эшитиб туриш, улар орқали узатиладиган ахборотни олиш, шунингдек тезкор-қидирув тадбирларини ўтказиш йўли билан тўпланади.\n3) тунги вақтда, яъни кеч соат 22-00 дан эрталаб соат 6-00 гача тергов ҳаракатлари олиб бориш. Тайёрланаётган ёки содир этилаётган жиноятнинг олдини олиш, жиноят изи йўқолишига ёки гумон қилинувчининг қочиб кетишига йўл қўймаслик, эксперимент жараёнида текширилаётган ҳодисанинг ҳолатини қайтадан тиклаш зарурати бўлган ҳоллар бундан мустасно;\n4) шахсни ғайриқонуний ҳаракатлар содир этишга ундаш ва бундай ундаш оқибатида содир этилган жиноят учун уни айблаш;\n5) шахсни жиноят ишига гумон қилинувчи ёки айбланувчи сифатида жалб қилиш учун асослар мавжуд бўлган тақдирда, уни гувоҳ тариқасида сўроқ қилиш, бундан экспертиза ёки тафтиш ўтказиш талаб этиладиган ҳоллар мустасно;\n6) шахсга унинг процессуал ҳуқуқлари тушунтирилгунига қадар ундан бирон-бир ёзма ёки оғзаки кўрсатувлар олиш;\n7) ушланган гумон қилинувчининг ёки айбланувчининг яқин қариндошларини процесс иштирокчиси сифатида жалб қилиш учун асослар мавжуд бўлмаган тақдирда, уларни ҳуқуқни муҳофаза қилувчи органларга чақириш ва сўроқ қилиш;\n8) мазмунан кўриб чиқиш учун судга юборилган жиноят иши доирасида процесс иштирокчиларини суриштирув ва дастлабки тергов органлари ходимлари томонидан ҳуқуқни муҳофаза қилувчи органларга чақириш ва (ёки) сўроқ қилиш, бундан улар билан боғлиқ бўлган алоҳида иш юритувга ажратилган жиноят иши ёки суднинг ёзма топшириғи мавжуд бўлган ҳоллар мустасно.\nУшбу модда тўртинчи қисмининг 5, 6 ва 7-бандларида назарда тутилган процессуал ҳаракатларни видеоёзув орқали қайд этиш ушбу Кодексда белгиланган хусусиятлар инобатга олинган ҳолда амалга оширилади.\n12-1-БОБ. КЎРСАТУВЛАРНИ ОЛДИНДАН\n121-1-модда. Кўрсатувларни олдиндан мустаҳкамлаб қўйиш\nКўрсатувларни олдиндан мустаҳкамлаб қўйиш гувоҳ ва жабрланувчини (фуқаровий даъвогарни) ишни судга қадар юритиш босқичида прокурорнинг илтимосига биноан сўроқ қилишдан иборат бўлиб, у ушбу Кодексда назарда тутилган суд муҳокамаси қоидаларига кўра суд томонидан амалга оширилади.\n121-2-модда. Кўрсатувларни олдиндан\nмустаҳкамлаб қўйиш учун асослар\nГувоҳни, жабрланувчини (фуқаровий даъвогарни) объектив сабабларга кўра (Ўзбекистон Республикасидан ташқарига чиқиб кетиши, уларда жиноят ишини юритишда иштирок этишни истисно қиладиган оғир ва давомли касаллик мавжудлиги) ишни судга қадар юритиш ёки суд муҳокамаси чоғида кейинчалик сўроқ қилиш мумкин бўлмай қолади деб тахмин қилиш учун асослар мавжуд бўлган ҳолларда, уларнинг кўрсатувлари олдиндан мустаҳкамлаб қўйилиши мумкин.\nКўрсатувларни олдиндан мустаҳкамлаб қўйиш зарур бўлганда суриштирувчи, терговчи кўрсатувларни олдиндан мустаҳкамлаб қўйиш тўғрисида илтимоснома қўзғатиш ҳақида қарор чиқаради ва уни зарур материаллар билан бирга прокурорга юборади.\nГумон қилинувчи, айбланувчи, жабрланувчи (фуқаровий даъвогар), гувоҳ ва ҳимоячи кўрсатувларни олдиндан мустаҳкамлаб қўйиш тўғрисида прокурорга мурожаат қилади.\nПрокурор кўрсатувларни олдиндан мустаҳкамлаб қўйиш тўғрисида илтимоснома қўзғатиш ҳақидаги қарорнинг ёхуд мурожаатнинг асослилигини текшириб, унга рози бўлган тақдирда, кўрсатувларни олдиндан мустаҳкамлаб қўйиш тўғрисида илтимоснома қўзғатиш ҳақидаги қарорни ёки мурожаатни суриштирув, дастлабки тергов юритилаётган жойдаги жиноят ишлари бўйича туман (шаҳар) судига ёки ҳудудий ҳарбий судга юборади.\nИлтимосномага кўрсатувларни олдиндан мустаҳкамлаб қўйиш зарурлигини тасдиқловчи жиноят иши материалларининг кўчирма нусхалари илова қилинади.\n121-3-модда. Кўрсатувларни олдиндан мустаҳкамлаб қўйиш\nтўғрисидаги илтимосномани кўриб чиқиш шартлари\nСуд кўрсатувларни олдиндан мустаҳкамлаб қўйиш тўғрисидаги илтимосномани материаллар келиб тушган пайтдан эътиборан йигирма тўрт соатдан кечиктирмай кўриб чиқади ва илтимосномани қаноатлантириш ҳамда суд мажлисини тайинлаш ёки илтимосномани қаноатлантиришни рад қилиш тўғрисида ажрим чиқаради ва бу ҳақда тарафларга хабар беради.\nИлтимоснома қаноатлантирилган тақдирда, судья кўрсатувларни олдиндан мустаҳкамлаш бўйича суд мажлисини уч суткадан кечиктирмай ўтказади.\nАгар судья кўрсатувларни олдиндан мустаҳкамлашни илтимосномани ва унга илова қилинган ҳужжатларни кўриб чиқиш натижасида асоссиз деб топса, илтимосномани қаноатлантиришни рад этади.\nСуднинг кўрсатувларни олдиндан мустаҳкамлаб қўйиш тўғрисидаги илтимосномани қаноатлантиришни рад этиш ҳақидаги ажрими устидан ушбу ажрим чиқарилган кундан эътиборан етмиш икки соат ичида апелляция тартибида хусусий шикоят ёки хусусий протест берилиши мумкин. Апелляция шикояти, протести ажримни чиқарган суд орқали берилади, мазкур суд йигирма тўрт соат ичида уларни материаллар билан бирга апелляция инстанцияси судига юбориши шарт. Апелляция инстанцияси суди ушбу материалларни шикоят ёки протест билан бирга келиб тушган пайтдан эътиборан қирқ саккиз соатдан кечиктирмай кўриб чиқиши керак.\nИлтимосномани қаноатлантириш рад этилганидан кейин судга такроран мурожаат қилишга фақат кўрсатувларни мустаҳкамлаш тўғрисида илтимоснома бериш учун янги асослар мавжуд бўлган тақдирдагина йўл қўйилади.\n121-4-модда. Кўрсатувларни олдиндан\nмустаҳкамлаб қўйиш тартиби\nГувоҳнинг, жабрланувчининг (фуқаровий даъвогарнинг) кўрсатувларини олдиндан мустаҳкамлаб қўйиш судда сўроқ қилиш тартибига риоя этилган ҳолда, суриштирувчи, терговчи, прокурор, гумон қилинувчи, айбланувчи, унинг ҳимоячиси ва зарурат бўлганда процесснинг бошқа иштирокчилари иштирокида суд мажлисида ушбу Кодекснинг 442-моддасига мувофиқ амалга оширилади.\nКўрсатувларни олдиндан мустаҳкамлаб қўйиш тўғрисидаги илтимосномани кўриб чиқиш прокурорнинг маърузаси билан бошланади, у кўрсатувларни олдиндан мустаҳкамлаб қўйиш зарурлигини асослайди.\nСуд мажлиси аудио- ва видеоёзувдан фойдаланган ҳолда, шунингдек видеоконференцалоқа режимида ўтказилиши мумкин.\nКўрсатувларни олдиндан мустаҳкамлаш жараёнида гумон қилинувчи, айбланувчининг иштироки гувоҳ ёки жабрланувчи (фуқаровий даъвогар)нинг хавфсизлигига таҳдид соладиган ёки руҳий ҳолатига таъсир қиладиган бўлса, гумон қилинувчи, айбланувчи суд мажлисига чақирилмайди.\nСуд мажлисининг жойи, санаси ва вақти ҳақида лозим даражада хабардор қилинган шахсларнинг келмаганлиги кўрсатувларни олдиндан мустаҳкамлаб қўйиш тўғрисидаги илтимосномани кўриб чиқиш учун монелик қилмайди.\nАгар суриштирувчи, терговчи, прокурор ёки ҳимоячи узрли сабабларга кўра келмаган ва бу ҳақда судга олдиндан хабар берган бўлса, кўрсатувларни олдиндан мустаҳкамлаб қўйишга доир ҳаракатларнинг амалга оширилиши кейинга қолдирилиши мумкин.\nГувоҳнинг ёки жабрланувчининг (фуқаровий даъвогарнинг) кўрсатувларини олдиндан мустаҳкамлаб қўйишга доир ҳаракатлар амалга оширилганлиги ҳақида ушбу Кодекснинг 426, 427-моддалари талабларига мувофиқ суд мажлисининг баённомаси тузилади.\nТарафлар суд мажлиси баённомасининг кўчирма нусхасини, шунингдек ўз ҳисобидан аудио- ва видеоёзувларни олишга ҳамда суд мажлисининг баённомаси юзасидан ўз мулоҳазаларини беришга ҳақлидир.\nСудья суд мажлисининг баённомаси юзасидан берилган мулоҳазаларни дарҳол кўриб чиқади ва уларни қабул қилиш ёки рад этиш тўғрисида қарор чиқаради.\nСуд мажлисининг баённомаси, аудио- ва видеоёзувлар, баённома юзасидан берилган мулоҳазалар ва уларни кўриб чиқиш натижаси бўйича қабул қилинган қарор жиноят иши материалларига қўшиш учун прокурорга юборилади.\nБаённоманинг ва унга илова қилинган материалларнинг кўчирма нусхалари судда сақланади.\n121-5-модда. Кўрсатувлари олдиндан мустаҳкамлаб\nқўйилган шахсни қайта сўроқ қилиш учун асослар\nКўрсатувлари олдиндан мустаҳкамлаб қўйилган гувоҳларни, жабрланувчиларни (фуқаровий даъвогарларни) қайта сўроқ қилишга кейинчалик судга қадар иш юритиш босқичида ёки суд муҳокамаси давомида кўрсатувлари олдиндан мустаҳкамлаб қўйилган шахсга берилиши керак бўлган иш учун муҳим аҳамиятга молик янги саволлар туғилганда йўл қўйилади.\nМурдани эксгумация қилиш тўғрисидаги илтимоснома суриштирув ёки дастлабки тергов юритилаётган жойдаги жиноят ишлари бўйича туман (шаҳар) судининг, ҳудудий ҳарбий суднинг судьяси томонидан, мазкур судларнинг судьяси бўлмаган ёхуд мурдани эксгумация қилиш тўғрисидаги илтимосномани кўриб чиқишда унинг иштирокини истисно этувчи ҳолатлар мавжуд бўлган тақдирда эса, Қорақалпоғистон Республикаси суди, вилоят, Тошкент шаҳар суди, Ўзбекистон Республикаси Ҳарбий суди раисининг кўрсатмасига биноан бошқа тегишли суднинг судьяси томонидан якка тартибда кўриб чиқилади.\nПочта-телеграф жўнатмаларини хатлаш тўғрисидаги илтимоснома суриштирув ёки дастлабки тергов юритилаётган жойдаги жиноят ишлари бўйича туман (шаҳар) судининг, ҳудудий ҳарбий суднинг судьяси томонидан, мазкур судларнинг судьяси бўлмаган ёхуд почта-телеграф жўнатмаларини хатлаш тўғрисидаги илтимосномани кўриб чиқишда унинг иштирокини истисно этувчи ҳолатлар мавжуд бўлган тақдирда эса, Қорақалпоғистон Республикаси суди, вилоят, Тошкент шаҳар суди, Ўзбекистон Республикаси Ҳарбий суди раисининг кўрсатмасига биноан бошқа тегишли суднинг судьяси томонидан якка тартибда кўриб чиқилади.\nУшбу модданинг биринчи қ


Ўзбекистонлик каратэчи Дубайдаги нуфузли мусобақада олтин медални қўлга киритди » Ўзбекистон янгиликлари – Zamin.uz\n03 апрель 2017, 16:12\nКаратэ бўйича Ўзбекистон терма жамоаси аъзоси Садриддин Сайматов Бирлашган Араб Амирликларининг Дубай шаҳрида бўлиб ўтган “Премьер-лига Karate 1-2017” нуфузли халқаро турнирида ҳам олтин медалга сазовор бўлиб, Премьер Лиганинг кетма-кет учта босқичида зафар қучишни уддалади. 31 март - 2 апрель кунлари бўлиб ўтган мазкур мусобақада дунёнинг 76 мамлакатидан 900 нафарга яқин спортчилар иштирок этишди, деб ёзади Кун.уз нашри.\n60 кг вазн тоифасида кумите баҳсларида иштирок этган ҳамюртимиз финалга қадар Давид Гчебугава (Грузия), Беҳнаман Маҳзави (Эрон), Даниэль Баркинда (Швеция), Степан Ефименко (Россия), Ангело Кременцо (Италия) ва Самдан Эрай (Туркия)ларни мағлуб этганди. Ҳал қилувчи баҳсда эса Садриддинга туркиялик яна бир спортчи Айкут Кайя рўбарў келди. Финал учрашувида рақибини 8:5 ҳисобида мағлуб этган Садриддин Сайматов олтин медални қўлга киритиб, мусобақа ғолибига айланди. Ушбу вазн тоифасида бронза медаллари эронлик Амир Маҳдизода ва туркиялик Самдан Эрайларга насиб қилди.\nЭътиборли жиҳати, 19 ёшли Садриддин Сайматов ўзининг бу натижаси билан “Премьер Лига Карате 1-2017” турнирида кетма кет учинчи олтин медални қўлга киритди. Бунга қадар у йил бошидан бери Париж ва Роттердам шаҳарларида ўтказилган Премьер Лига босқичларида ҳам биринчи ўринни эгаллаганди.\nЯнгиликлар » Спорт » Ўзбекистонлик каратэчи Дубайдаги нуфузли мусобақада олтин медални қўлга киритди\n19:08 Ўзбекистонлик таэквондочилар Жаҳон кубогида ҳозиргача 8 та олтин медални қўлга киритди\n12:17 Рио Паралимпияси: Ўзбекистон 9-ўринда бормоқда


Автор: admin 0 Комментариев аҳолиси, Бруней, Буюк Британия, Даруссалом, дини, пул бирлиги, Султонлик, табиати\nБруней Даруссалом мамлакати (султонлиги) Жануби-Шарқий Осиёдаги, Қалимантан оролининг шимоли-ғарбий қиргоғида жойлашган.\nРасмий номланиши Бруней Даруссалом Султоилиги\nМустақиллик куни 1984 йил 1 январь (Буюк Британия мустамлакаси томонидан)\nРасмий тили Малай ва инглиз\nЙирик шаҳарлари Бандар-Сери-Бегаван\nБошқарув шакли Конституцион султонлик\nМайдони 5,77 минг км.кв. (дунёда 163-ўринда)\nСув сатҳидан юқорилиги 8,6 фоиз\nАҳоли сони (2005) 365,7 минг кипш (дунёда 174-ўринда)\nЗичлига 1 км.кв. га 63,4 киши\nПул бирлиги Бруней доллари (ВNDкод 096)\nТелефон коди +673\nСоат миллари UTC+8\nГеографик жойлашуви. Малайзия худудининг тахминан 30 км қисми билан иккига бўлинган, алоҳида икки вилоятдан ташкил топгандир. Бруней Даруссалом мамлакати (султонлиги) Жануби-Шарқий Осиёдаги, Қалимантан оролининг шимоли-ғарбий қиргоғида жойлашган бўлиб, Малайзия худудининг тахминан 30 км қисми билан иккига бўлинган, алоҳида икки вилоятдан ташкил топгандир. Мамлакат Малайзия билан чегарадош бўлиб, шимолда Жануби-Хитой денгизи ювиб туради. Ғарбий Бруней — тоғ адирларидан, шарқий томони эса Букит Пагон туманида баландлиги 1841 м бўлган теккисликлардан иборатдир. Мамлакат ҳудуди асосан теккисликлардан иборатдир. Мамлакат майдонининг тахминан 85 % и тропик ўрмонлар ва қимматли дарахт турлари билан қоплангандир. Асосий дарёлар — Белаит, Тутонг, Пандаруан ва Тембуронгдир. Иқлими денгизли экваториал. Бутун йил давомида ҳаво ҳарорати тахминан: +26° С, ўртача намлик эса: 79° С ни ташкил этади.\nМаъмурий тақсимланиши. Маъмурий ҳудудий жиҳатдан 4 округга бўлинади. Пойтахти Бандар-Сери-Бегаван ҳисобланади.\nАҳолиси ва дини. Аҳолининг этник таркиби бир хил эмас: аҳолининг ярмидан кўпи — малайликлар (65 %), уларга қариндош бўлган этник гуруҳлар — 8 %, хитойликлар (20 .%), европаликлар, ҳиндистонликлар ва ҳ.к. иборатдир. Малай ва инглиз тиллари расмий ҳисобланади. Расмий дини — ислом (мусулмон суннийлар 65 %), буддистлар (15 %) ва христианлар (10 %)дан иборатдир.\nСиёсий тизим. Конституцион монархия (султонлик) шаклига асосланган бу мамлакат Буюк Британия ҳамдустлиги аъзосидир. Давлат ва ҳукумат бошлиғи – султон ҳисобланиб, худди шу султоннинг ўзи бир вақтнинг ўзида, Бош Вазир, мудофаа ва молия вазири, шунингдек, мамлакат мусулмонларининг диний етакчиси хисобланади. Одат ёки “умумсайланган қонун” мамлакат ҳаётидаги кўпгина асосий томонларини бошқариб келади. Бу жудаям қатъий қонунларга эга мусулмон мамлакат ҳисобланиб, мамлакат ҳаётининг барча жабҳаларига, ислом динини тарқалиши учун омил бўладиган Диний ишлар Вазирлиги ташкил этилган. Шунга қарамай Конституция мамлакатда истиқомат қилувчи бошқа дин вакилларининг ўзига хос тарафларини ҳисобга олиб, ибодат қилиш эркинлиги ҳуқуқи шаклланган. Бруней — БМТ, Жануби-Шарқий Осиё мамлакатлари Ассоциацияси, Ислом конфедерацияси ва Қўшилмаслик ҳаракати ташкилотларини аъзоси ҳисобланади.\nИқтасодиёти. Нефть қазиб олиш ва суюлтирилган газ ишлаб чиқариш — мамлакат иқгисодиётининг асосини ташкил этади. Қишлоқ ҳўжалиги унча ривожланмаган. Ҳукумат, мамлакатга чет-эл сайёҳларини жалб этиш мақсадида, банк ва бошқа молия институтларининг ривожланишига астойдил киришган. Экспорт учун: нефть, суюлтирилган газ, нефть маҳсулотлари, каучук етказиб берилади. Импорт орқали эса: машиналар, трансгторт ускуналари ва бошқа саноатни қайта ишлаш маҳсулотлари олиб кирилади.\nБруней Даруссалом Султонлиги пули\nТарихи. XVI асрда Бруней Калимантана оролининг катга қисми бир неча қўшни оролларни эгаллаган қудратли феодал давлат\nБу мамлакат ерлари 1522 йили Ф.Магеллан томонидан кашф этилган. 1839 йили султон хизматида бўлган инглиз фитначиси Дж.Брук султонга қарши бош кўтариб, шимолдаги (Саравак) ерларни қўл остига бўйсундирган. “Оқ раджалар”нинг ҳукмронлигидан сўнг Саравак Малайзия ҳудудига қўшиб олинади. 1888-йили бутун Бруней давлати Буюк Британия протекторатига айланади. 1979 йили Буюк Британия томонидан Брунейнинг буткул мустақиллиги эълон қилинади. 1992-йили “Малай ислом монархияси” концепцияси қабул қилинади. Султон Хассанал Болкиах жамиятни эхтиёткорлик билан модернизациялаш сиёсатини олиб бормоқда.


2018 йил IV чораги учун ЖШДС бўйича солиқ ҳисоботи шакллари қандай тўлдирилади | BUXGALTER.UZ\n2019 йил февралда бухгалтерлар ЖШДС бўйича иккита ҳисобот топширишлари керак. Бири – 2018 йил IV чораги учун . Уни топширишнинг сўнгги куни – 15 февраль. «Норма» эксперти Азизахон Тошхўжаева айнан шу ҳақда маслаҳат беради.\nЖШДС бўйича иккинчи ҳисобот – 2019 йилнинг январь ойи учун . Уни 26 февралгача топшириш зарур. Ушбу ҳисоботни қандай тайёрлаш кераклиги ҳақида buxgalter.uz орқали кейинроқ ўқийсиз.\n16 февралгача қандай ҳисобот шаклларини топшириш зарур\nЖШДС бўйича ҳисобот даври йил чораги ҳисобланади . 2018 йил IV чораги учун ҳисоб-китоб йиллик ҳисоботни тақдим этиш муддатидан кечиктирмай солиқ органларига тақдим этилади. Қуйидаги шаклларни топшириш лозим :\nҲисобланган ва амалда тўланган даромадлар суммалари ҳамда жисмоний шахслардан олинадиган даромад солиғининг ушлаб қолинган суммалари тўғрисидаги маълумотлар;\n1-илова «Тўланган даромадлар ва ўтказилган жисмоний шахслардан олинадиган даромад солиғи ҳамда ШЖБПҲга бадаллар суммасининг расшифровкаси»;\n2-илова «Тўланган дивидендлар ва фоизлар ҳамда ўтказилган жисмоний шахслардан олинадиган даромад солиғи суммасининг расшифровкаси»;\n3-илова «Жисмоний шахсларга ҳисобланган даромадлар расшифровкаси»;\n4-илова «Жисмоний шахсларнинг солиқ солишдан озод этилган даромадлари расшифровкаси».\nЖШДС бўйича ҳисобот шаклларини тўлдиришда нималарга эътибор қаратиш лозим\nЖШДС бўйича ҳисоботда юридик шахс тўлов манбаи ҳисобланган, Солиқ кодексининг 172–178-моддаларидаги жисмоний шахсларнинг барча даромадлари акс эттирилади. Солиқ кодексининг 171-моддаси 2-қисмида келтирилган жисмоний шахсларнинг даромадлари сифатида қаралмайдиган корхона харажатлари ЖШДС бўйича ҳисоботда акс эттирилмайди.\nМеҳнат шартномалари асосида жисмоний шахсларга тўланган барча тўловлар меҳнатга ҳақ тўлаш тарзидаги даромадлар ҳисобланади. Булар:\nИшларни бажариш ва хизматлар кўрсатиш учун фуқаролик-ҳуқуқий тусда тузилган шартномаларга мувофиқ жисмоний шахсларга тўловлар ҳам меҳнатга ҳақ тўлаш тарзидаги даромадларга киради. Бундай шартномалар асосида тадбиркорлик фаолиятини амалга оширувчи якка тартибдаги тадбиркорларга тўловлар бундан мустасно.\nИш берувчи корхона меҳнатга ҳақ тўлаш тарзидаги даромадлар бўйича солиқ агенти бўлиб чиқади. У жисмоний шахсларнинг ушбу даромадларидан ЖШДС, ШЖБПҲга ажратмалар, бюджетдан ташқари Пенсия жамғармасига фуқароларнинг суғурта бадалларини ушлаб қолиши ва тўлаши шарт.\nЖисмоний шахсларнинг мулкий даромадлари – уларнинг мол-мулк билан боғлиқ операциялардан оладиган даромадлари. Улар меҳнатга ҳақ тўлаш билан боғлиқ эмас. Бундай даромадларни корхона ходимлари ҳам, муассислар, мулкдорлар ёки чет жисмоний шахслар ҳам олиши мумкин.\nЮридик шахс – Ўзбекистон резиденти жисмоний шахсга тўланган мулкий даромад бўйича солиқ агенти ҳисобланади . Бинобарин, у унинг даромадидан ЖШДС ушлаб қолиши ва бюджетга тўлаши шарт.\nМулкий даромадлар ШЖБПҲга ажратмалар солиш объекти ҳисобланмайди. Бинобарин, ҳисобланган ЖШДС суммалари бюджетга тўлиқ тўланади.\nМол-мулк оддий жисмоний шахсдан ҳам, якка тартибдаги тадбиркордан ҳам ижарага олиниши мумкин. Бу ҳолда ҳам корхона солиқ агенти бўлиб чиқади, у жисмоний шахсга тўланадиган ижара тўлови суммасидан ЖШДС ушлаб қолиши ва тўлаши шарт. Бунда ЖШДС энг кам ставкада ушлаб қолинади .\nМулкий даромадлар бўйича имтиёзлар берилиши мумкин .\nМоддий наф тарзидаги даромадлар – жисмоний шахслар юридик шахсдан оладиган даромадлар. Моддий наф тарзидаги даромадларни исталган жисмоний шахс, корхона ходими ҳисобланиш-ҳисобланмаслигидан қатъи назар, олиши мумкин.\nМоддий наф тарзидаги даромадларга меҳнатга ҳақ тўлаш тарзидаги даромадлар билан биргаликда тўлов манбаида ЖШДС солинади . Меҳнатга ҳақ тўлаш тарзидаги даромадлар учун бўлганидек ЖШДС ставкалари қўлланилади.\nСолиқ даври мобайнида ЭКИҲнинг олти баравари миқдоригача моддий наф тарзидаги даромадлар қуйидаги кўринишда тўланган бўлса, уларга ЖШДС солинмайди :\nходимларга натура шаклида берилган совғалар;\nилгари юридик шахснинг ходимлари бўлган ишламаётган пенсионерлар ва меҳнат қобилиятини йўқотган шахсларга совғалар ва бошқа турдаги ёрдам;\nвафот этган ходимнинг оила аъзоларига совғалар ва бошқа турдаги ёрдам.\nБундай даромадлар бўйича ҳисоботлар тўлдирилганда ЖШДС бўйича солиқ солинадиган базадан имтиёз суммасини чегириш зарур.\nКорхона у билан меҳнат муносабатларида бўлмаган жисмоний шахснинг ёзма аризасига кўра моддий наф тарзидаги даромаддан ЖШДС ушлаб қола олмайди . Бунда жисмоний шахс йил якунлари бўйича даромадлар тўғрисидаги декларацияни солиқ органларига тақдим этиши ва солиқ тўлаши керак бўлади .\nКорхона билан меҳнат муносабатларида бўлмаган жисмоний шахсларнинг моддий наф тарзидаги даромадларидан ШЖБПҲга ажратмалар ундирилмайди.\nСолиқ кодексида жисмоний шахсларнинг бошқа даромадлари алоҳида рўйхати мавжуд . Корхоналар кўпинча қуйидаги турдаги бошқа даромадларни тўлайдилар:\nпенсия ва нафақалар (касаллик варақалари бўйича, бола туғилиши муносабати билан ва б.);\nмеҳнат шартномаси бекор қилинганда ишдан бўшатиш нафақаси;\nТўланган даромадлар суммалари ЖШДС бўйича ҳисоботда кўрсатилган бўлиши керак. Уларга нисбатан имтиёз қўлланиладиган бўлса, бу ҳам ҳисоботда акс эттирилиши лозим.\nКичик корхона 2018 йил 1 октябрдаги ҳолатга кўра қуйидаги кўрсаткичларга эга:\nБарча қарзлар 2018 йил 8 октябрда сўндирилган.\nКорхонада ўриндошлик асосида ва ФҲШ бўйича ишловчилар йўқ.\n2018 йил 23 октябрда октябрь учун иш ҳақи бўйича аванс – 7 000 000 сўм.\n2018 йил октябрда қуйидагилар ҳисобланган:\nЖисмоний шахсларга ҳисобланган даромадлар турлари\nДаромадлар олувчи жисмоний шахслар сони\nСамарқанд шаҳрига 8 кунлик хизмат сафари учун суткалик харажатлар\nТошкент шаҳридаги майдони 75 кв.м бўлган офис хонаси учун ижара тўлови (муассисдан ижарага олинади)\nШундан қуйидагилар ушлаб қолинган:\n2 555 000 (меҳнатга ҳақ тўлаш тарзидаги даромадлардан 2 450 000 сўм, ижара суммасидан 105 000 сўм)\nш.ж. ШЖБПҲга ажратмалар\nш.ж. бюджетга тўланадиган ЖШДС\n2 118 845 (меҳнатга ҳақ тўлаш тарзидаги даромадлардан 2 013 845 сўм, ижара суммасидан 105 000 сўм)\n12 ЭКИҲ доирасида ЖШДС солинмайди , ЯИТ ва суғурта бадаллари солиш объекти ҳисобланмайди\nЖШДС солинмайди , ЯИТ ва суғурта бадаллари солиш объекти ҳисобланмайди\nБюджетдан ташқари Пенсия жамғармаси маблағлари ҳисобидан тўланади. Бола туғилган санадаги ЭКИҲдан ҳсоблаб чиқарилади\nХизмат сафарларида нормалар доирасида тўланадиган кундалик харажатлар суммалари\n184 300 х 10 % х 8 кун = 147 440\nЖисмоний шахсларнинг даромадлари ҳисобланмайди\nЎзР доирасида Тошкент ш., шаҳарлар – вилоят марказларига хизмат сафарларида кундалик харажатлар нормалари – 1 сутка учун ЭКИҲнинг 10 %и. ЖШДС бўйича ҳисоб-китобда акс эттирилмайди.\nНормалар доирасидаги компенсация тўловлари хизмат сафарининг ҳар бир кунига тўғри келадиган ЭКИҲдан ҳисоблаб чиқарилади\nХизмат сафарларида нормалардан ортиқ тўланадиган кундалик харажатлар суммалари\n400 000 – 147 440 = 252 560\nТўланган кундалик харажатлар ва нормалар доирасидаги кундалик харажатлар ўртасидаги фарқ\nЭнг кам ставкада ЖШДС солинади , ШЖБПҲга ажратмалар солинмайди\n2018 йилда нотурар жойларни ижарага берувчи жисмоний шахслар учун белгиланган ижара тўловининг энг кам ставкаси – 1 кв.м учун 9 000 сўм\nШартномага кўра ижара тўлови суммаси – 1 кв.м учун 18 667 сўм (1 400 000 /75 кв.м). ЖШДСни шартнома бўйича ижара тўлови суммасидан ҳисоблаймиз: 1 400 000 сўм х 7,5 % = 105 000 сўм\n2018 йил октябрь учун ҳисобланган жисмоний шахсларнинг барча даромадлари, ЖШДС ва давлат мақсадли жамғармаларига ажратмалар 2018 йил 8 ноябрда тўланган.\n2018 йил 23 ноябрда ходимларга ноябрь учун иш ҳақи бўйича аванс – 7 000 000 сўм тўланган.\n2018 йил ноябрда қуйидагилар ҳисобланган:\nХодимга совға (ноутбук)\nХодимга қимматбаҳо совға\nЯИТ ва суғурта бадаллари солиш объекти ҳисобланмайди.\nСолиқ даври мобайнида ходимларга совға кўринишида 6 ЭКИҲгача миқдордаги даромадларга ЖШДС солинмайди\nЖШДС солинмайдиган даромад 1 966 560 сўмга (3 000 000 – 172 240 х 6) тенг. Ушбу сумма ходимнинг меҳнатга ҳақ тўлаш тарзидаги даромадларига қўшилади ва унга шкала бўйича ЖШДС солинади. Ушбу суммадан ШЖБПҲга ажратмалар ҳам ундирилади\n2018 йил ноябрь учун ҳисобланган жисмоний шахсларнинг барча даромадлари, ЖШДС ва давлат мақсадли жамғармаларига ажратмалар 2018 йил 7 декабрда тўланган. Ноутбук ҳам шу куни ходимга тақдим этилган.\n2018 йил 21 декабрда декабрь учун иш ҳақи бўйича аванс – 7 000 000 сўм тўланган.\n2018 йил декабрда қуйидагилар ҳисобланган:\nМуассислардан бирининг боласининг хусусий болалар боғчасидаги таъминоти учун тўлов. Сумма 2018 йил 3 декабрда тўланган. У ЖШДС ушлаб қолмасликни сўраб ариза ёзган\nМуассисларга дивидендлар – 2018 йил 24 декабрда ҳисобланган, 2018 йил 25 декабрда пул маблағлари билан тўланган. Муассислар корхонада ишламайди\n2018 йил декабрь учун ҳисобланган/тўланган даромадлардан қуйидагилар ушлаб қолинган:\nХодимларнинг даромадларидан ЖШДС, шу жумладан:\nМуассисларнинг дивидендларидан ЖШДС (2018 йил 25 декабрда тўланган)\nЖШДС ва ШЖБПҲга ажратмалар солинади. ЯИТ ва суғурта бадаллари солиш объекти ҳисобланмайди\nЯИТ ва суғурта бадаллари объекти ҳисобланмайди\nКорхона у билан меҳнат муносабатларида бўлмаган жисмоний шахснинг ёзма аризаси асосида ЖШДС ушлаб қола олмайди . Ушбу тўловлардан ҳам ШЖБПҲга ажратмалар ундирилмайди.\nЖШДС ушлаб қолинмаган тақдирда солиқ даври (йил) тугаганидан кейин 30 кун мобайнида ушбу жисмоний шахснинг даромадлари тўғрисида ДСИга маълумотнома тақдим этиш зарур .\nЖШДС солинади. ШЖБПҲга ажратмалар, ЯИТ ва суғурта бадаллари солиш объекти ҳисобланмайди\n10 %лик ставкада ЖШДС солинади\nФақат маълумотлари мавжуд бўлган ҳисоб-китобларнинг иловалари тўлдирилади.\n2018 йил III чораги учун ЖШДС бўйича ҳисоботдаги маълумотлар:\nСолиқ солиш шкаласи бўйича солиқ солинадиган жисмоний шахсларнинг даромадлари\nЭнг кам ставка бўйича солиқ солинадиган даромадлар\n«Йил бошидан жами» сатридаги суммалар:\nШулардан натура шаклида тўланган даромадлар суммаси, жами (6-устундан)\nшу жумладан солиқ солинадиган (8-устундан)\n6-устундан аванс сифатида тўланган иш ҳақи\nТўланадиган дивиденд ва фоизлар, бюджетга тўланадиган ЖШДС бўйича қарз қолдиғи\nШу жумладан, пул шаклида\nМаълумотларни тўлдиришга оид намуна\nДАРОМАД СОЛИҒИНИНГ УШЛАБ ҚОЛИНГАН СУММАЛАРИ ТЎҒРИСИДАГИ МАЪЛУМОТЛАР\n(ҳисобот даври – 2018 йил IV чораги)\n- солиқ солиш шкаласи бўйича солиқ солинадиган даромадлар\n- дивиденд ва фоизлар тарзидаги даромадлар\n- жисмоний шахслардан олинадиган даромад солиғининг энг кам ставкаси бўйича солиқ солинадиган даромадлар\n- жисмоний шахснинг аризасига асосан жисмоний шахслардан олинадиган даромад солиғининг энг юқори ставкаси бўйича солиқ солинадиган даромадлар\nБюджетга ҳисобланган жисмоний шахслардан олинадиган даромад солиғининг умумий суммаси, шу жумладан\n(1-илова 5-устунининг "Йил бошидан жами" сатри + 014-сатр)\n- 008-сатрда кўрсатилган даромадлар бўйича\n- 009-сатрда кўрсатилган даромадлар бўйича (2-илова 3-устунининг "Йил бошидан жами" сатри)\n- 010-сатрда кўрсатилган даромадлар бўйича\n- 011-сатрда кўрсатилган даромадлар бўйича\n(1-илова 4-устунининг "Йил бошидан жами" сатри)\n(004-сатр – 012-сатр – 017-сатр фуқароларнинг суғурта бадаллари ҳисобланган суммаси)\n(1-илова 6-устунининг "Йил бошидан жами" сатри + 2-илова 5-устунининг "Йил бошидан жами" сатри)\nБюджетга тўланган жисмоний шахслардан олинадиган даромад солиғининг умумий суммаси (1-илова 12-устунининг "Йил бошидан жами" сатри + 2-илова 8-устунининг "Йил бошидан жами" сатри)\n(1-илова 11-устунининг "Йил бошидан жами" сатри)\nҲисоб-китоб қилиш тартиби, сўмда\nСолиқ агенти билан меҳнатга оид муносабатларда бўлмаган жисмоний шахснинг ёзма аризасига кўра ЖШДС ушлаб қолинмаган моддий наф тарзидаги даромадлар\nСолиқ солинадиган даромадларнинг умумий суммаси (солиқ солинадиган база), шу жумладан:\n510 847 794 – 2 700 000 – 7 740 360\n1-иловани тўлдиришга оид намуна\n2018 ЙИЛ IV ЧОРАК УЧУН\nчорак бошига қолдиқ ўтган чорак охирига қолдиққа ўтказилади;\nдаромадларни тўлаш саналари ва суммалари банк счётидан кўчирмалар, чиқим касса ордерлари ва тўлов қайдномалари асосида аниқланади;\nсолиқлар ва давлат мақсадли жамғармаларига бадалларни тўлаш саналари ва суммалари банк счётидан кўчирмалар асосида аниқланади;\nҳисобланган даромадлар суммалари ҳисоб-китоб қайдномалари ва даромадлар ҳисоблаш учун асос бўладиган бошқа ҳужжатлар асосида аниқланади.\nМаълумотларга 1-илова устунларидаги суммалар ҳисоб-китоби:\nЖШДС ва фуқаролар суғурта бадаллари чегирилган ҳолда ҳисобланган даромадлар суммаси\n(25 000 000 сўм (иш ҳақи) + 600 000 сўм (моддий ёрдам) + 368 600 сўм (суюнчи пули) + 252 560 сўм (нормадан ортиқ суткалик харажатлар) + 1 400 000 (ижара тўлови)) – (2 555 000 сўм (ЖШДС) + 2 020 205 сўм (суғурта бадаллари))\n23 045 955 (2-устундаги сумма) – (600 000 сўм (моддий ёрдам) + 368 600 сўм (суюнчи пули))\n23 500 000 сўм (иш ҳақи) + 1 500 000 сўм (таътил пули) + 3 000 000 сўм (совға) – (2 600 000 сўм (ЖШДС) + 2 000 000 сўм (суғурта бадаллари))\n23 400 000 сўм (2-устундаги сумма) – 1 033 440 сўм (моддий наф тарзидаги даромадлар бўйича имтиёз суммаси, тушунтиришга қаранг)\nЖШДС чегирилган ҳолда берилган қимматбаҳо совға қиймати.\nДейлик, қимматбаҳо совға қийматининг ЖШДС солинадиган қисмига 16,5 % ставкада солиқ солинди.\n3 000 000 – 1 966 560 х 16,5 % = 2 675 518 сўм\nШулардан натура шаклида тўланган даромадлар суммаси, шу жумладан солиқ солинадиган\n8-устундаги, солиқ солинадиган сумма.\n1 966 560 – 1 966 560 х 16,5 % = 1 642 078 сўм\n24 700 000 сўм (иш ҳақи) + 180 000 сўм (касаллик варақаси) – (2 570 000 сўм (ЖШДС) + 1 976 000 сўм (суғурта бадаллари))\n2018 йил декабрда ЖШДС солинмайдиган даромадлар ҳисобланмаган (ариза асосида ЖШДС солинмайдиган моддий наф тарзидаги даромад бундан мустасно). Шу сабабли 3-устунда 2-устундаги сумма такрорланади\nМаълумотларга 1-илова «Йил бошидан жами» сатрининг 2–12-устунларидаги суммалар 2018 йилнинг тўртта чораги учун ушбу шаклдаги тегишли устунлар якунларини қўшиш йўли билан аниқланади.\n2-иловани тўлдиришга оид намуна\nТЎЛАНГАН ДИВИДЕНДЛАР ВА ФОИЗЛАР ҲАМДА\nЎТКАЗИЛГАН ЖИСМОНИЙ ШАХСЛАРДАН ОЛИНАДИГАН\nДАРОМАД СОЛИҒИ СУММАСИНИНГ\n3-иловани тўлдиришга оид намуна\nЖисмоний шахсларнинг даромадлари – жами (02-сатр + 03-сатр + 04-сатр + 06-сатр)\nа) меҳнатга ҳақ тўлаш тарзидаги жисмоний шахсларнинг даромадлари\nб) мулкий даромадлар ,\nв) моддий наф тарзидаги даромадлар ,\nсолиқ агенти билан меҳнатга оид муносабатларда бўлмаган жисмоний шахсларнинг ёзма аризасига кўра жисмоний шахслардан олинадиган даромад солиғи ушлаб қолинмаган моддий наф тарзидаги даромадлар\nг) бошқа даромадлар *\n4-иловани тўлдиришга оид намуна\nИмтиёзлар суммаси – жами (02-сатр + 05-сатр)\n- Ўзбекистон Республикаси Солиқ кодексининг 179-моддаси бўйича (банди ва имтиёз мазмуни кўрсатилади) (031–03…-сатрлар йиғиндиси)*\n6 ЭКИҲгача миқдорда юридик шахслардан олинган совғалар қиймати\nИшдан бўшатиш нафақаси ва қонун ҳужжатларида назарда тутилган бошқа турдаги нафақалар\n30) "Қишлоқ қурилиш банк" акциядорлик тижорат банкининг, Ўзбекистон Республикаси Ташқи иқтисодий фаолият миллий банки ва "Ипотека банк" АТИБ кредитлари ҳисобига қишлоқ жойларида намунавий лойиҳалар бўйича якка тартибда уй-жой қурувчи шахслар, шунингдек уларнинг мазкур кредитлар бўйича биргаликдаги қарз олувчи бўлган оила аъзолари томонидан олинган ипотека кредитларини ҳамда улар бўйича ҳисобланган фоизларни қоплаш учун йўналтирилган жисмоний шахсларнинг солиқ солинадиган иш ҳақи ва бошқа даромадлари суммалари\nЎзбекистон Республикаси Солиқ кодексининг 180-моддаси бўйича (банди ва имтиёз мазмуни кўрсатилади ) (041–04…-сатрлар йиғиндиси),\nб) бошқа норматив-ҳуқуқий ҳужжатларга мувофиқ – жами: (норматив-ҳуқуқий ҳужжатнинг номи, санаси, рақами, шунингдек имтиёз банди ва унинг мазмуни кўрсатилади) (051–05… -сатрлар йиғиндиси),


Илм-фан: Ўзбекистон аҳолиси эрта қаримоқда. Қўшнилар ҳам. - BBC News O'zbek\nНиколай Воронин Би-би-сининг илм-фан мухбири\nЎзбекистон аҳолиси ҳар йили қанчага кўпаяди?\nАҳолининг тез суръатларда қариб бориши бўйича энг ёмон натижа - Россия ва Марказий Осиё давлатлари ичида - Ўзбекистонда қайд этилган.\nБундан ташқари, аҳоли жон бошига кексалик билан боғлиқ касалликларнинг тўғри келиши борасида ҳам Ўзбекистон Марказий Осиё минтақасида энг қуйи ўринда экани ойдинлашган. Тадқиқот хулосаларига кўра, вояга етган ҳар 1,000 ўзбекистонликнинг 312 нафари кексалик билан боғлиқ хасталикка чалинган (Минтақадаги энг яхши кўрсаткич Қирғизистонда - 232:1,000). Яна Ўзбекистондаги умумий хасталикларнинг 62 фоизини айнан кекса ёш аломатлари ҳисобланмиш касалликлар ташкил қилиши аниқланган.\nҚирғизистон ва Тожикистон ўртача SDI'га эга давлатлар экани қайд этилган.\nЭндиликда, олимларга кўра, айнан қандай омиллар - эҳтимол, юқори даражадаги жисмоний фаоллик, чекишдан воз кечиш ва самарали ташкил этилган тиббий кўмак тизими - кексаликни ортга суришга ёрдам беришини англаш лозим. Ушбу саволга топилган жавоб аҳолининг қариши билан боғлиқ муаммоларни бартараф этишда ёрдам беради.


Бобур Жалолов: Журналистлар ҳам, партия ҳам алқанмади\nБугун "Миллий тикланиш" партияси янги раиси Алишер Қодиров ОАВ вакиллари ва блогерлар билан учрашди.\nУчрашувда журналистлар ё партия алқанмади, медиа-макондаги фаолият бўйича ҳеч қандай келишувлар бўлмади. Ёки айтайлик, партия раиси ҳатто журналистлар куни билан ҳам табрикламади.\nУнда нима бўлди? Алишер Қодиров партиялар ичидан биринчилардан бўлиб ОАВ вакилларидан партияни ривожлантириш бўйича таклифларни эшитди. Янги йўл бошида турган партия халқ, жамоатчилик ва журналист-блогерлар наздида ва аслида қандай бўлиши керак деган саволларга таклифлару танқидлар билан жавоб олди.\nҲозир турли ташкилотлар ОАВ вакилларини бирор байрам баҳона тўплаб, уларни табриклаб, совғалар бериб, ҳамкорликни таклиф қилади. "Миллий тикланиш" эса аксинча партия фаолиятини танқид қилиш, шу билан бирга, уни ривожлантириш, халқ ишончига сазовор бўлиш учун таклифлар беришни айтди.\nХусусан, блогер Шаҳноза Тўрахўжаева қонунчилик йўналишида бир неча яхши таклифларни айтди. Мубашшир Аҳмадга эса фракция муҳокамаларида қатнашиб, ўз фикрини баён этиш учун имконият яратиладиган бўлди.\nКарлар жамиятидан келган блогер Маъмур Аҳлиддиновнинг сурдо таржимон дастурини яратиш ҳақидаги таклифи партия раисига маъқул тушди. Блогерга кўра, карлар учун ТВда етарли шароит йўқ. Шунинг учун овозни автомат ёзувга айлантирадиган дастурнинг ўзбекча талқинини ишлаб чиқиш бу ишда катта ютуқ ҳисобланади.\nА.Қодировнинг таъкидлашича, партия илк марта дин масаласига киришмоқда. Бу йўналишдаги таклифлар ва бошқа ёрдамларга доимо тайёрлиги айтилди.\nПартия ҳузурида ОАВ вакиллари ва блогерлардан иборат маслаҳат кенгаши тузиладиган бўлди. Бу кенгашга исталган журналист ҳеч қандай шартларсиз аъзо бўлиши ва дебатлар, фракция муҳокамаларида қатнашиб, ўз фикрларини билдириши мумкин бўлади.\nНима ҳам дердик, партия янги ниятлар билан оғир йўл бошида турибди. Фақат бу сайловолди кампания бўлиб чиқмаса яхши эди. Ҳар ҳолда шу пайтгача бирорта раис журналистларга эшикларини ланг очиб қўймаганди.\nZed News — ахборот канали


08 июл 2020, Тошкент вақти: 17:06\nҚўшиқчи Бехруз Солиев\nФарғоналик 24 яшар қўшиқчи Беҳруз Солиев "Мен ўзбекман-ўзбекча сўзлайман” деган қўшиқни айтиб, унинг аудиоёзувини 20 майдан бошлаб ижтимоий тармоқларда эълон қилди.\nОзодлик билан суҳбатда хонанда¸ “қўшиғим Ўзбекистонда рус тили расмий тил бўлишини истаганлар кўп деган Россия Ташқи ишлар вазирлиги ходимаси Мария Захарова иддаоларига менинг мусиқий жавобимдир” деди.\nҚўшиқнинг охирги версиясини 10 кун ичида youtube тармоғининг ўзида минглаб юзер эшитди.\nБеҳруз Солиев қўшиқнинг гитара жўрлигида ва алоҳида айтилган илк иккита вариантини Озодлик муштарийлари билан баҳам кўриш учун жўнатди:\n“Қўшиқ муаллифи ўзимман¸ матнини навоийлик Ниятуллох деган шоир ëзиб берди. Ҳозир қўшиқни мана ўн кундан бери ўзим шартнома қилган интернет каналларда қўйдиряпман. Бу қўйилганлар MP3 варианти. Қўшиқнинг жонли ижродаги илк вариантини Озодликнинг миллатсевар муштарийлари учун алоҳида ҳиргойи қилиб юбордим. Интернетдаги аноним юзерлар¸ суратию номи йўқ профиллар менга чиқиб нега сиëсатга аралашасан, севги ҳақидаги қўшиқларингни куйлаб юравер деб таҳдид қилишди. Менинг қўрқадиган ерим йўқ. Ўз тилимни севаман. Қўшиқ Россия Ташқи ишлар вазирлиги ходимаси Мария Захарова ва ўз тилини унутган ўзбек амалдорларига ҳам аталган. Бу қўшиқни кўпроқ одамлар эшитсин ўша ўз тилини унутган амалдорлар ҳам кўрсин. Ўзбек тилимизга бўлган ҳурмат сақлаб қолинсин деган ниятда қилинган ижодий ишим эди бу”.\nҚўшиққа сабаб бўлган баëнот\nЖорий йилнинг 14 майида Россия Ташқи ишлар вазирлиги расмий вакилининг Ўзбекистондаги рус тили мақоми борасида баёнот билан чиққани интернетнинг ўзбек сегментида баҳсларга мавзу бўлган эди.\nРоссия Ташқи ишлар вазирлигининг расмий вакили Мария Захарова брифинг ўтказиб, Ўзбекистонда ўзбек тилида иш юритмаган давлат мансабдорини жаримага тортиш кўзда тутилган қонун лойиҳаси ҳақидаги саволга жавоб берган эди:\n"Биз юқорида тилга олинган қонун лойиҳаси туфайли оммавий ахборот воситаларида юзага келган муҳокамага эътибор қаратдик. Шундай таассурот туғиладики, унинг тарафдорлари яққол кам. Изоҳларнинг кўпчилиги шундан далолат қиладики, расмий кундалик ҳаётда рус тилининг сақланиб қолиши тарих руҳи ва бизнинг муносабатларимизнинг ҳозирги сифатига, энг муҳими - ўқиш ва ишлаш борасида Россияни танлаётган кўп сонли Ўзбекистон фуқароларининг манфаатларига тўла мос келади", деган эди Мария Захарова.\nФарғоналик қўшиқчи Беҳруз Солиев Россия Ташқи ишлар вазирлиги мулозимининг гапидан кейин нафақат рус тилида гаплашадиган ватандошлар балки она тили ўзбек бўлганлар ҳам “рус тили расмий тил” бўлсин деган фикрларни тармоқда ëзишганидан ранжиганини айтади:\n“Қўшиқда ўз тилим деб кураша олмасам, отиб ташланг” деган жумла бор. Мен ўзбек тилини камситганлардан ранжиб юрган пайтимда тармоқда Ниëтуллох деган шоирнинг шеърини кўриб қолдим. Шоирнинг ўзи билан боғландим. Шоир менга Мария Захарова баëноти ëзилган матнларни ҳам юборди. Кейин шу шеърни қўшиқ қилиб Мустақиллик байрамида айтаман деб дилимга тугдим. Кейинроқ турк дипломати ўзбекча гапирган тадбирда ўзбек амалдори русча маъруза қилганини кўриб қўшиқни тезроқ чиқаришга шошдим. “Ў жаноблар уйқусираманг¸ мудраб эснаб¸ ияк тирнаманг¸ қош чимириб лабларни бурманг¸ мен ўзбекман ўзбекча сўзланг” деган жумла шу амалдорга ҳам аталади. Бу руспараст амалдорни қўллаб изоҳ ëзганлар қўшиғимдаги мана бу сатрни эшитишсин. “Лаганбардор сохта маддоҳлар. Дилингиздан тўкилар оҳлар. Ўзлигини сотган гумроҳлар”\nҚўшиқда Россия Ташқи ишлар вазирлиги мулозимаси Мария Захарованинг исми тилга олинмайди. Қўшиқ ўзбек тилини чекламоқчи бўлган Россия расмийси ва ўз тилини унутган ўзбек амалдорларига билдирилган эътирозлардан иборат.\nҚўшиқ билан танишган бастакор Закия Яруллинна Озодлик билан суҳбатда¸ мусиқа¸ овоз жаранглаши ва бошқа унсурлар “ўз жойида эканлигини” таъкидлайди.\n“Мен гитара жўрлигида жонли айтилган версиясини ва тугал MP3 вариантини тинглаб кўрдим. Яхши, ҳаммаси жойида. Сўз ва мусиқа билан эмоционал уйғунлик бор. Нола ва авж ҳам ўз ўрнида. Романс баллада услубида басталаниб ижро қилинган. Фақат матндаги “малласоч аëлга” деган жумлада вульгарлик кўрдим. Сиëсатчининг соч ранги эмас балки унинг айтган гапига эътироз қилиш керак. Қўшиқчи овоз тембри яхши эканлиги матн нуқсонини бекитади”.\nБеҳруз Солиев ўзбек шоу-бизнесида энди танилиб келаëтган қўшиқчи. Унинг “Синов” деган қўшиғи мусиқасеварлар тарафдан яхши кутиб олинган эди. Озодлик билан суҳбатда қўшиқчи ўзи ҳақида ҳам мухтасар сўзлаб берди.\n“Қува туманида туғилдим. Ëшлигимдан мусиқага ихлосим бор эди. Қува педагогика ва иқтисод коллежининг “Мусиқа ходими” деган бўлимини тугалладим. Ҳозир эркин ижод билан шуғулланаман.”\nЎзбек қўшиқчилари орасида ўзбек тили ва миллий ғурур ҳақида қўшиқ куйлаш илк бора ўтган асрнинг тўқсонинчи йилларида урф бўлган эди. Қўшиқчи Рустам Ғоибовнинг “Ўзбегим йигитлари” ашуласи шу жанрдаги қўшиқларнинг типик намунаси ўлароқ кўрилади.


Коронавирус пандемияси 216 мамлакат ва ҳудудларни қамраб олган. Covid-19’дан холи бўлган бир неча кичик орол давлатлар қолган. Сўнгги кунда бундай ҳудудлар сони яна қисқарди: коронавирус илк марта Маршалл оролларида аниқланди. Бу вақтда олимлар Европада коронавируснинг янги штамми тарқалиши ҳақида огоҳлантиришмоқда.\nДунёда вирусдан зарарланганлар сони 45 миллионлик нуқтага етмоқда. Бир кунда яна ярим миллион киши касалланган. Жонс Ҳопкинс университети маълумотларига кўра, 1 миллион 181 минг киши коронавирус қурбони бўлган, айни вақтда 81,5 минг киши оғир аҳволда қолмоқда.\nПандемиядан энг кўп зарар кўрган АҚШда касаллик туфайли бу сафарги президентлик сайловларида почта орқали овоз бериш даражаси кескин ошиб кетган - сайловга бир неча кун қолганида 50 миллиондан ортиқ америкалик овоз бериб бўлган.\nВирус мутацияга учрамоқда\nГеном мутацияси тахминан июнь ойида Испанияда рўй берган, илк марта маҳаллий фермерларнинг ишчиларида аниқланган ва кейинроқ Европа бўйлаб тарқалган.\nБу ҳақда коронавирус геноми ўзгарувчанлигини кузатган швейцариялик ва испаниялик тадқиқотчилар гуруҳларининг ҳисоботларида айтилган.\nЯнги штаммга 20A.EU1 номи берилган. Унинг ген тузилишида одатий Sars-Cov-2 вирусидан олтита фарқ кузатилган. Олимлар у пайдо бўлган жойни аниқлашга муваффақ бўлишган.\nШвейцариялик профессор Таня Штадлер Financial Times учун берган интервьюсида ҳозирда Европада кўплаб беморлар ёзда Испанияда пайдо бўлган штаммдан зарарланганини маълум қилган.\nБазел университети вакили, эволюцион генетика бўйича мутахассис Эмма Нодкрофт ёзда аэропортларда жорий қилинган экспресс-текшириш ва бошқа чоралар етарлича самара бермаганини айтиб ўтган.\nТадқиқотнинг яна бир ҳаммуаллифи, испаниялик генетик Иньяки Комас 20A.EU1 штаммининг «зафарли йўли» бир ёки бир неча «суперташувчи» иштирок этган оммавий тадбирдан бошланган.\nОлимлар бу штамм шунчалик кенг тарқалиши сабабини ёзда Испанияга келган туристлар чекловларга амал қилмагани ва уйига қайтгач ҳам эътиборсиз бўлишда давом эттирганида кўришади.\nҲозирча янги мутация касалланганда ва касаллик кечишида қанчалик хавфли экани ҳақида аниқ хулоса йўқ.\n«Биз коронавируснинг бундай турини ҳали кўрмагандик. Аммо ҳозирча ген ўзгариши юқиш тезлигига ёки касалликнинг оқибатига қанчалик таъсир кўрсатишига оид ҳеч қандай далил йўқ», – деган доктор Ҳодкрофт.\nАввалроқ АҚШда Sars-Cov-2нинг D614G деб номланган янада хавфлироқ штамми аниқланганди.\nАнглияда эпидемия тез ривожланмоқда. Шотландияда янги чекловлар жорий этилди\nЛондондаги Imperial College университети эълон қилган тадқиқот натижаларига кўра, Англияда ҳар куни 100 минг киши Covid-19’дан зарарланмоқда. Эпидемия тарқалиши тезлиги ўсиб бормоқда. Баҳолашларга кўра, касалланганлар сони ҳар тўққиз кунда икки баробар кўпаймоқда. Ҳозирча ҳукумат айнан қандай чоралар қўллаши маълум эмас, аммо расмийлар Англия «критик босқичга кираётгани» ва «ниманидир ўзгартириш кераклиги» ҳақида гапиришмоқда.\nШотландиянинг биринчи бош вазири Никола Стержен касалланиш ҳолатлари сони ва инфекция тарқалиш тезлигига қараб ҳудудларда турлича чекловлар жорий этилиши ҳақида маълум қилган. У Европадаги вазият жуда мураккаблигича қолаётгани, эпидемия кенг тарқалаётгани, шу туфайли қатъий карантин қайтиши эҳтимоли юқори эканини айтиб ўтган.\nПольшада касаллар сони кескин ўсди. Ҳукумат буни намойишлар билан боғламоқда\nПольшада коронавирусга чалинганларнинг жами сони 300 мингдан ошган. Соғлиқни сақлаш вазирлиги сўнгги бир ойда янги ҳолатлар сони уч баробар ўсганини тасдиқлаган.\nҲукумат вакиллари аборт тақиқланишига қарши бошланган оммавий намойишлар туфайли вирус тарқалиши кескин ўсишда давом этишидан огоҳлантиришмоқда.\nДунёнинг нариги чеккаси\nШу вақтгача Covid-19’дан холи ҳудуд сифатида ҳисоблаб келинган Маршалл оролларида ҳам илк касалланиш ҳолатлари аниқланди.\nАҚШ ҳарбий-ҳаво кучларининг Кваджалейн оролидаги базаси ходимлари бўлган 35 ёшли аёл ва 46 эркакда вирус чиқди, улар Гонолулудан ҳарбий самолётда учиб келишгач топширган тест натижалари мусбат чиққан ва карантинга юборилган.\nМаҳаллий ҳукумат аҳолига хавф йўқлигини маълум қилмоқда.\nТинч океанидаги орол давлатлар – Маршалл ороллари, Кирибати, Микронезия, Науру, Палау, Самоа, Тонга, Тувалу ва Вануату – март ойидаёқ ташқи дунёдан узилиб қолганди.\nИюнь ойида Маршалл ороллари расмийлари Америка базаси ходимларига келишга рухсат берган, бунинг учун келувчилар орол ҳудудида уч кунлик карантинни ўташи шарт қилинган.\nМаршалл ороллари – экватор чизиғининг шимолий қисмида жойлашган минглаб маржон ороллари архипелаги бўлиб, унинг катта қисмида аҳоли яшамайди, жами аҳолиси сони - 55 минг киши.\n«Қиш қийин бўлади»\nФранция ва Германияда кейинги ҳафтанинг душанба кунидан «енгил локдаун» бошланади. Европанинг икки йирик давлатида ноябрь ойи охиригача ресторанлар, барлар ва барча кўнгилочар масканлар ҳамда спорт иншоотлари ёпилади. Французлар уйдан чиқиши учун махсус электрон формани тўлдириши, унда кўчага чиқиш учун арзирли сабаб келтирилиши керак бўлади.\nФранцияда сўнгги бир кунда 36 минг 437 янги ҳолат аниқланиб, 244 киши вафот этди, Германияда 16 минг 744 ҳолат (пандемия бошидан буён рекорд рақами) аниқланди ва 89 киши оламдан ўтди.\n«Коронавируснинг иккинчи тўлқини, шубҳасиз, биринчисидан ёмонроқ, у бошимизга ёпирилиш билан таҳдид қилмоқда», – деган Макрон чоршанба кунги телемурожаатида янги чеклов чораларига изоҳ бера туриб.\nУ кунлик касалланиш ҳолатларини 5 минггача камайтириш зарурлигини таъкидлаган.\n«Олдинда оғир ўтадиган қиш турибди, тўрт совуқ ой, аммо бу қачондир тугайди», – деди Меркель шу куни Бундестагдаги чиқишида.\nБундан ташқари, у коронавирус хавфли эмаслиги ҳақида гапиришда давом этаётган популистларга кескин муносабат билдирди. «Биз жуда хавфли вазиятда турибмиз. Ижтимоий алоқаларнинг чекланиши бу вазиятдан чиқиш учун зарурдир», – деган Меркель.\nКанцлер кичик бизнесни қўллаб-қувватлаш учун 10 миллиард евро ажратилишини маълум қилган ва коронаскептикларни танқид қилган. «Ёлғон, дезинформация, конспирология ва нафрат нафақат демократияга, балки вирусга қарши курашга ҳам зарар етказади», – деди у.\nДунёда яна нималар бўлмоқда:\nИталияда ҳам қўшимча чеклов чоралари ҳақида эълон қилинган. Ноябрь ойи охиригача барча умумий овқатланиш муассасалари соат 18:00да ишни тўхтатиши керак. Театрлар, кинотеатрлар, спорт заллари ва бассейнлар тўлиқ ёпилади. Кўп киши иштирокида тўй ва дафн маросимлари ўтказиш тақиқланади.\nБельгиядаги шифохонада Covid-19га чалиниб ётқизилган беморлар сони 5924 нафарга етди – бу 6 апрелдан буён қайд этилган энг юқори кўрсаткич. Шундан 99 киши оғир ёки критик ҳолатда.\nСаудия Арабистони 1 ноябрдан умрага рухсат берилишини маълум қилди. Ушбу мамлакат ҳукумати январдаёқ хорижлик зиёратчилар учун ўз чегараларини ёпганди, июлда эса саудияликлар учун ҳам мамлакатга кириш тўхтатилганди.


“Қўқон-1912” – “Навбаҳор” учрашувидан сўнг | "NAVBAHOR" FUTBOL JAMOASINING RASMIY WEB SAHIFASI\n“Қўқон-1912” – “Навбаҳор” учрашувидан сўнг\n“Қўқон-1912” – “Навбаҳор” учрашувидан сўнг ташкил этилган матбуот анжуманида “лочинлар” бош мураббийи Александр Волков ҳамда қўқонликлар менежери Тоҳир Кападзе журналистлар саволларига жавоб беришди.\nАлександр Волков (“Навбаҳор” жамоаси бош мураббийи): - Ўйин кутганимиздек жанговор руҳда ўтди. Яъни тахминларимиз ўзини оқлади. Жуда яхши бўлади деб ўйламагандим. Негаки, кубок баҳсида кимдир курашни давом эттиради, яна кимдир эса курашни тўхтатади. Мазкур ўйин олдидан бир ҳафта олдин Наманганда чемпионат доирасида қўқонликларни қабул қилгандик. Ўшанда ўйинда “Қўқон-1912” жамоаси йирик ҳисобда имкониятни бой берганди. Шундан келиб чиққан ҳолда жавоб учрашувида майдондаги футболдан кўра кўпроқ кураш кечиб, ҳис-хаёжонлар биринчи ўринга чиқиб, майдонда жанг бўлади деб тахмин қилгандим. Лекин, ҳар икки жамоа ҳам барчани ҳайратда қолдиришди. Чунки футболчилар майдонда ўзларини нималарга қодир эканликларини амалда намойиш этишди. Шахсан менга ўйин ёқди. Ҳар икки жамоа аъзолари ҳам дарвозалар олдида хавфли вазиятларни юзага келтиришди. Футболчилар чиройли ўйин орқали мухлисларни ҳам хурсанд қилишди деб ўйлайман. Яхши футбол бўлди. Бироқ, ҳаво ҳароратини иссиқ эканлиги кўнгилни хижил қилди. Агарда учрашув кечроқ бошланганида, ўйин суръати юқорироқ бўлиб баҳс янада қизиқарлироқ кечарди. Ҳар ҳолда мухлисларга тезкорлик ёқади. Иссиқ бўлганлиги сабабли бугун тезкорлик кўзга ташланмади. Шу каби камчиликлар бўлишига қарамай, яхши ўйин бўлди. Жиддий тарзда қаршилик кўрсатишгани учун “Қўқон-1912” жамоаси аъзоларига раҳмат айтаман. Нима билан боғлиқ эканлигини билмадиму, лекин мезбонлар яхши ўйин кўрсатишди.\nТоҳир Кападзе (“Қўқон-1912” жамоаси менежери): - Авваламбор Қўқон халқи, ишқибозларимиз ва жамоа аъзоларини қўлга киритилган ютуқ билан табриклайман. Гарчи бугун дуранг қайд этган бўлсак-да, икки ўйин натижасига кўра кейинги босқичга йўл олдик. Олдимизга кейинги босқичга чиқишни мақсад қилиб қўйгандик. Йигитлар бугун матонат кўрсатиб, жанговорликка эътибор қаратиб, қўлларидан келганича ҳаракат қилиб, олдиларига қўйилган вазифани бажаришди. Чорак финалга чиққанимиздан хурсандман. “Навбаҳор” ўзинглар гувоҳи бўлдинглар. Жамоа таркиби яхши шаклланган. Жанговор жамоа деб айтсак хато бўлмайди. Ҳужум чизиғида тажрибали Пишур ҳаракат қилган бўлса, ҳимояда яна бир маҳоратли легионер Голбан тўп сурмоқда. Қолган футболчилар ҳам яхшигина маҳоратга эга саналишади. Ўйин ҳам қизиқарли руҳда ўтди. Наманганда 1:0 ҳисобида ғалаба қозонгандик. Бугунги учрашув бошларида ўз дарвозамиздан тўп олиб чиқдик. “Дерби” ўз номига мос бўлди. Чемпионатнинг сўнгги ўйинида “Навбаҳор”га 1:5 ҳисобида ютқазганлигимиз сабабли, ўзимизда ва футболчиларда қандайдир алам бор эди. Яъники, бу яхши маънодаги алам эди. Футболчиларимизга ўзларини кўрсатиш учун фурсат юзага келганди. Худога шукурки, бугун юзимиз ёруғ бўлиб, кейинги босқичдаги рақибимизни кутмоқдамиз. “Бухоро” ва “Пахтакор” жуфтлиги ғолибини кутамиз.


Самарқандлик эркак аёли ва унинг «жазмани»ни дўконда пичоқлаб ўлдирди » Sangzor.uz - Инновацион ахборот портали\nSangzor.uz » Ҳодисалар » Самарқандлик эркак аёли ва унинг «жазмани»ни дўконда пичоқлаб ўлдирди\nСамарқанд шаҳридаги савдо дўконларидан бирида мудҳиш қотиллик рўй бергани ҳақида тарқалган шов-шувлар, таассуфки, ўз тасдиғини топди.\nЎтган куни ижтимоий тармоқларда қирқ ёшлар чамасидаги бир эркак шаҳарнинг Мирзо Улуғбек кўчасидаги савдо дўконларидан бирида икки фуқарони (бири эркак, бири аёл) пичоқлаганига оид хабарлар тарқалганди.\nБош прокуратура матбуот хизмати воқеликни тасдиқлади. Унга кўра, жорий йилнинг 20 ноябрь куни кечки пайт (соат 18.00 атрофида) Пастдарғом туманида истиқомат қилувчи М.А. (1978 йилда туғилган, тадбиркор) турмуш ўртоғи Ш.А. (1989 йилда туғилган) катта йўл четида тўхтаган «Nexia-3»га чиқаётганини кўриб қолади. Машина бошқарувида Р.Э. (31 ёш) эканини билгач, у ва хотини ўртасида ишқий муносабатлар борлиги ҳақидаги миш-мишларни эслаб, йўловчи машинада кузатишга тушади.\nАёл ва унинг ҳамроҳи Самарқанд шаҳрининг Мирзо Улуғбек кўчасидаги дўконларнинг бирига киргач, у ҳам ичкарига йўл олади. Натижада савдо дўконида катта жанжал кўтаради ва шу ерда ўзи билан олиб келган ошхона пичоғи билан ҳар иккисига оғир жароҳат етказади. Етказилган жароҳатлар натижасида аёл ҳам, унинг жазмани деб гумон қилинган эркак ҳам воқеа жойида вафот этади.\nШу куннинг ўзида М. А.га нисбатан қасддан одам ўлдириш (Жиноят кодексининг 97-моддасининг 2-қисми «а, ж» бандлари) аломатлари билан жиноят иши қўзғатилиб, у белгиланган тартибда ушланган.\nНавоийда 11та автомобил иштирокида ЙТҲ содир бўлди\nЖиззахда 2 яшар ўғлини ҳашаротларни ўлдирувчи восита билан заҳарлаб келган эркак қўлга олинди\nЖиззахда етиштирилаётган ноёб ўсимлик заъфароннинг плантациялари мамлакатимизнинг бошқа ҳудудларида ҳам кўпайтирилади


Руслан Чагаев яна ғолиб\nГерманияда Чагаев ва Миҳан ўртасида бўлиб ўтган жанг ўзбекистонлик боксчининг ғалабаси билан якунланди.\n22 май куни ўзбекистонлик Руслан Чагаев австралиялик Кали Миҳан билан жангни ютди ва WBA бўйича чемпионликка даъвогарлик ҳуқуқини қўлга киритди. Германиянинг Росток спорт мажмуида бўлган жанг Русланнинг яққол устунлигида ўтди.\nАндижонлик Руслан Чагаевга Ҳамбург шаҳридаги Universum Box Promotion ширкати ҳомийлик қилади, лекин Руслан жангни Ўзбекистон байроғи остида ўтказди. Жанг аввалида ўзбек байроғи кўтарилди ва мадҳияси янгради.\n"Оқ Тайсон"нинг қайтиши\nРуслан Чагаев Ўзбекистон байроғи остида жангга тушди.\nОзодлик билан суҳбатда Руслан Чагаев Ўзбекистондаги миллионлаб мухлислари, жумладан, жангдан бир кун аввал Жума намозида унинг ғалабасини тилаб, дуо қилган андижонлик ҳамюртларига миннатдорчилик билдирди.\nЭндиликда Руслан чемпионлик камари учун британиялик чемпион Давид Хэй билан жангга чиқиши керак. Жанг санаси бир йил давомида аниқ бўлади.\n“Андижонга қачон борасиз?” деб сўраганимизда, Руслан: “Албатта бораман, лекин ҳозир бир оз дам олишим керак”, деди.\nРусланнинг айтишича, сўнгги саккиз-тўққиз ойни у тинимсиз тайёргарлик билан ўтказган.\nУнинг рақиби Кали Миҳан Озодлик билан суҳбатда Русланни маҳоратига тан берди, мағлубиятини тан олди.\n55 ёшли Маъруфжон ака Руслан Чагаев жангини кўргани Германияга атайлаб Марғилондан келган.\nРосток спорт мажмуига йиғилган Русланнинг минглаб мухлислари орасида Қўқон дўппи кийган 55 ёшли Маъруфжон ака ҳам бор эди.\n- Мен Русланнинг аввалги жангларини ҳам кўрганман. Ўзбек байроғи кўтарилганида, жуда ғурурланаман ва шундай қаҳрамонларимиз борлигидан фахрланаман. Русланга келгуси жангларида омад, деди марғилонлик Маъруфжон ака.\nЎйингоҳда Руслан Чагаевни қўллаш учун келганлар орасида Маъруфжон акадан ташқари саноқли ўзбекистонликлар ҳам бор эди, аммо уларнинг ичида ўзбек элчихонаси расмийлари кўринмади.


Сурхондарёда қарама-қарши йўлга чиқиб кетган Matiz катта тезликда ҳаракатланаётган Lacetti автомобилига урилди - Darakchi\nСурхондарёда қарама-қарши йўлга чиқиб кетган Matiz катта тезликда ҳаракатланаётган Lacetti автомобилига урилди\nЖАМИЯТ 11.11.2014, 09:29\nСурхондарё вилояти Ангор туманида истиқомат қилувчи ҳайдовчи қариндошларини Термиз шаҳрига олиб бориш ниятида Lacetti русумидаги автомобилда йўлга тушди. Бу ҳақда Ўзбекистон Ички ишлар вазирлигининг «Постда» газетаси хабар бермоқда.\nХудди шу куни шерободлик аёл қизи ва аммаси билан туман марказидаги бозордан керакли нарсаларни харид қилгач, Matiz автомашинасида уй томон йўлга чиқди. Шеробод — Ангор йўналишида ҳаракатланаётган аёл бозорда чарчадими, ўз бошқарувидаги автомобилни қарама-қарши йўналишда ҳайдаб кетди.\nКатта тезликда Lacetti ҳайдаб келаётган ангорлик тўғридан келаётган Matiz автомобилини кўриб эсанкираб қолди ва тормозни босиш ўрнига рулни чапга бурди. Натижада Lacetti ўз йўналишига ўтиб олган Matiz автомобилига урилди.\nАвтоҳалокат натижасида Matiz ичида бўлган йўловчи аёл (ҳайдовчининг аммаси) олган жароҳати туфайли ҳаётдан кўз юмди. Matiz автомобилини бошқарган аёлнинг ўзи эса эртаси куни Ангор туманидаги шифохонада жон берди. Қолганлар ҳам турли даражада тан жароҳати олди.\n«Суриштирув натижасида Lacetti ҳайдовчиси ўз айбини тан олди, — деди Сурхондарё вилояти IIБ тергов бошқармаси бўлинма бошлиғи, катта лейтенант Обид Ғойибқулов. — Ўша вазиятда машинани бошқариб келаётган (Lacetti) ҳайдовчиси рулни чап томонга бурмай, тормозни босганида икки кишининг умрига зомин бўлмасди. У шошқалоқлик қилиб, қариндошларни манзилга тезда элтиб қўйиш ниятида тезликни белгиланганидан ошириб юборган. Бу йўл-транспорт ҳодисасида Matiz ҳайдовчисининг ҳам айби бор. У ҳар қандай шароитда ҳам қарама-қарши томонга чиқиб кетмаслиги керак эди».


Фарғона вилояти ҳокимлиги «Хўжа Порсо» масжиди бузилиши сабабига аниқлик киритди\n21.10.21 10:57\tmsk\nФарғона вилояти ҳокимлиги матбуот хизмати фотосурати\nМарғилондаги «Хўжа Порсо» масжидини реставрация ёки реконструкция қилиш имкониятлари йўқлиги сабабли, бузиб қайта қуриш бўйича лойиҳа ишлаб чиқилган. Бу ҳақда Фарғона вилояти ҳокимлиги хабар беради.\nҲокимликка кўра, 1869 йилда эмас, балки 1918 йилда қурилган ушбу масжид биноси хом ғиштдан барпо этилган бўлиб, бино деворлари ёрилган, пойдеворнинг чўкиб кетгани кузатилган.\n2019 йил ноябрда олиб борилган техник экспертиза давомида биносининг конструктив ва тузилмавий ечимлари меъёрий хавфсизлик талабларига жавоб бермаслиги аниқланган. Бинони реставрация ёки реконструкция қилиш имкониятлари йўқлиги сабабли бузиб қайта қуриш бўйича лойиҳа ишлаб чиқилган ҳамда масъул идоралар экспертлари хулосаси олинган. Бугунги кунда эски масжид ўрнида 1500 ўринли бўлган барча қулайликларга эга замонавий янги масжид биноси қурилмоқда.\nЭски масжид пештоқидаги ёғоч ўймакорлик нақшлари реставраторлар томонидан доимий амалиёт усулида рақамлар билан белгиланиб кўчириб олинган ҳамда сақлаш учун олиб қўйилган. Янги масжид биносининг айвони айни ўлчамларда барпо этилмоқда, унинг пештоқига эски масжиддан кўчириб олинган нақшлар ўрнатилади, дейилади матбуот хизмати хабарида.\nФарғона вилоят ҳокимлиги матбуот хизмати фотосурати\nИжтимоий тармоқларда «Хўжа Порсо» жомеъ масжидининг бузиб ташланаётганлиги ҳақида хабарлардан сўнг Ўзбекистон туризм ва спорт вазирлиги ҳузуридаги Маданий мерос агентлиги хизмат текширувини бошлаган. Текширувга вилоят прокуратурасини ҳам жалб қилинган.


28.11.2021 12:12 0 3931\nСуратда: актёр Бахтиёр Ашуров Шаҳрисабзда бўлиб ўтган халқаро мақом фестивалида соҳибқирон Амир Темур ролида.\nСуратдаги йигит – Бахтиёр Ашуров. 1990 йили Бухоро вилояти Жондор туманида туғилган. 2008 йили Бухоро санъат коллежини тамомлаган. Ўша йилнинг сентябрь ойида вилоят театрига ишга қабул қилинган. У театрда режиссёр ассистенти ва актёр бўлиб ишлади.\nБахтиёр яқин йилларда Бухоронинг эски шаҳар қисмида муаллақ турувчи дарвеш сифатида машҳур бўлган эди. Кўплаб сайёҳлару меҳмонлар бунга қизиқиш билдирган, унинг ёнида расмга тушардилар. Фотосуратлари ОАВда, ижтимоий тармоқларда тарқалиб кетганди. Бу ҳақда xabar.uzда мақола берилганди:\nУ театрда биринчи даражали артист сифатида фаолият кўрсатди. Давлат тадбирларида иштирок этди. Ишини жудаям яхши кўрарди. Бироқ моддий қийинчилик...\nБахтиёр Ашуров оила аъзолари билан ижара уйда яшарди. Пенсионер ота-онаси қишлоқда қолган. Бухоро ва Жондор тумани ораси 45 километрлик йўл. Бахтиёр тез-тез бориб, улардан хабар олиб турди. 12 йил шу зайлда ўтди. У уй-жой сўраб керакли жойларга, президент қабулхонасигача мурожаат қилди. Аризаси вилоят уй-жой масалалари бўйича ҳоким ўринбосарига жўнатилди. Бахтиёрга 25 фоизлик бошланғич тўловсиз уй-жой беришини айтишди. Ижара уйда яшайдиган, ойлик маоши ҳаминқадар бўлган актёр бу пулни қандай тўлаши мумкин? Моддий жиҳатдан қийналгани боис, ўзи шундоқ ҳам у гоҳида тушликка чиқмасди. Бунинг устига касалманд отаси... Оқил фарзанд сифатида қарашиши керак!\nИжара уй тўловларидан қийналиб кетган Бахтиёр президент қабулхонасига қайта мурожаат қилди, жавоб яна ўшандай бўлди. 12 йил оиласи билан ижарада яшаб чарчаган актёр шаҳардан қишлоққа қайтиб кетди. Театрга 45 километр масофадан қатнаб ишлади. Бу ҳақда ҳам xabar.uzда унинг исмини келтирмай мақола берилди:\nЙўқ, бўлмади. Бахтиёр ишдан бўшаш ҳақида ариза ёзди.\n– Раҳбаримиз Россияга ишга кетишимни эшитгач, ҳанг-манг бўлиб қолди, – дейди Бахтиёр Ашуров. – У мени ўз ўғлидек кўрарди. Ўйлаб кўришим учун анча вақт ҳам, имконият ҳам берди. Менинг қийналиб қолганимдан яхши хабардор, гоҳида кечки тадбирлардан сўнг уйига етаклаб бориб, нон, туз берган. Бу инсонга меҳрим баланд, бир раҳбар бўлса шунчалик бўлади-да! Аммо ишдан бўшамасам бўлмасди. Мен шунга мажбур эдим. Қадрдон ва меҳрибон жамоам, мен учун қадрли ишхонам билан хайрлашдим. Ҳамкасбларим қаттиқ ранжишди. Улар мени кечиришларини, хафа бу́лиш ўрнига дуода бу́лишларини хоҳлардим. Аллоҳ сизлардан рози бўлсин, бошим ерга теккунча сизларга таъзимдаман.\nХуллас, Бахтиёр шу йилнинг 19 сентябрь куни Бухоро аэропортидан Москва томонга йўл олди. Кўз ўнгидан тўшакда ётган касалманд отаси, шириндан-шакар фарзандлари, иккинчи уйи ҳисобланган қадрдон ишхонаси кетмасди.\nРоссиянинг Астрахан шаҳрига бориб, ҳужжатларини тайёрлаб, тиббий кўриклардан ўтди. Ишни бошлаб юборди: қайта ишлаш заводида ишдан чиққан техникаларни тузатиш ва таъмирлаш! Ётоқхонага жойлашди. Шароити жуда яхши, уч маҳал овқат берилади. Ойлик маоши ёмон эмас, 1000 АҚШ доллари миқдорида иш ҳақи олади. Дам олиш кунларида ишласа, икки баравар кўпроқ иш ҳақи беришади. Бахтиёр жон деб ишлайди.\nМуаллақ дарвеш Шавкат Мирзиёевнинг Бухорога ташрифи пайтида кўрсатилганди.\nУнинг мақсади: отасини даволатиш, Бухоро шаҳридан оиласига мосроқ икки ёки уч хонали уй олиш! Севимли ишини давом эттиришни, фарзандларини нуфузли олий ўқув юртларида ўқитишни хоҳлайди.\n– Мен, яримта нон – роҳати жон, деб юраверсам ҳам бўларди, – дейди Бахтиёр. – Лекин уч йилдан буён тўшакка михланган отамга қараб виждоним қийналди. Қолаверса, ёзнинг жазирамаси, қишнинг қаҳратон совуғида узоққа қатнаб ишлаш ҳам ўзимни эзиб юборди. Фарзандларим шаҳар мактабида ўқишни, тўгаракларга қатнашни хоҳлайди. Ўзингиз биласиз, қишлоқда эса оддийгина газ бир ўчиб, бир пириллаб туради.\nБахтиёр Ашуровнинг Бухородаги дарвеши ҳалиям хориждан келадиган меҳмонларни кутиб олишда хизматда. Фақат энди бошқа актёр ижросида.\nБахтиёрнинг театрдаги маоши 1.500.000 сўм эди. Кейинроқ 2.300.000 сўмга чиқди. Ҳозир эса, у Астрахандаги заводда ўзимизнинг пулда 10.000.000 сўмдан ҳам кўп пул оляпти. Қандини урсин!\nЎйлаб кўринг, ўзимизда соҳибқирон Амир Темур ролини ўйнаган актёр Россияга бориб, гастарбайтер бўлиб ишласа алам қилмайдими? Маданият вазирлигидаги мутасаддилар шу ҳақда озгина бўлсаям ўйлаб кўришармикан? Жон куйдиришармикан? Тўғри, актёрлару бошқаларнинг моддий аҳволини яхшилаш, ойлик маошларини кўтариш бу тизимга тўла-тўкис боғлиқ эмасдир, аммо ҳаракат шу тизимдан бошланиши керак-ку? Оғриқли мавзуларни «тепароқ»қа олиб чиқиш, ҳал қилишга уриниш шарт-ку!\nҲодиса 03/01, 16:47\nБухорода содир бўлган ҳодиса ҳақида расмий маълумот берилди\nҲодиса 29/12, 15:02\nЖамият 28/12, 21:47


Россияда ўзбек муҳожирини пичоқлаб кетган миллатчи шартли жазо олди\nРоссия суди ўзбек муҳожирини икки жойидан пичоқлаб кетган миллатчи фуқаросига икки йиллик шартли жазо тайинлади. Бухоролик Раҳмиддин Камолов ва унинг ҳимоячиси Хорошевский туман судининг бу қарорини “миллатчилик ва ирқчилик кўринишидан бошқа нарса эмас"лигига жамоатчилик эътиборини қаратиб, ўз ҳақлари учун курашишни давом эттиришини айтмоқдалар.\nРоссиялик мўри тозаловчи Андрей Байдаков ўзбекистонлик меҳнат муҳожири Раҳмиддин Камоловни пичоқлаб кетгани учун 2 йиллик шартли жазога тортилди. Хорошевский туман суди судьяси “судланувчининг норасида болалари борлиги” ва “айбига иқрор бўлиш истаги мавжудлиги”ни инобатга олиб, бундай енгил жазо қўллаганини билдирди.\nБухоролик 27 ёшли Раҳмиддин Камоловнинг адвокати Абусуфён Гайтаев Озодлик билан суҳбатда Хорошевский туман судьяси Юлия Дворжанская “ирқчиларга хос услубда” ҳукм чиқарганини айтади.\n“Мен Россия судларининг айниқса осиёлик ёки рус бўлмаганларга нисбатан бундай “инсонпарварлиги”ни ҳеч қачон учратмаганман”, дея кулади адвокат.\n- Москва шаҳар судидаги маҳкамада бу қарорда мен учун расизм аломатлари кўриниб турганини очиқчасига гапирдим. Тасаввур қилинг: одам ўта оғир жиноят содир этганликда айбланмоқда, жабрланувчи қамоқ жазоси берилишини талаб қилмоқда, судья эса айбловчилар исбот-далилларини инобатга олмасдан, гўё “судланувчи айбига иқрор бўлиб, қилмишидан пушаймонлиги туфайли" шундай юмшоқ жазо бериб ўтирибди. Айбланувчи мутлақо пушаймон бўлгани йўқ, очиқчасига кулиб ўтирди! Энг қизиғи, томонлар тортишуви пайтида унинг адвокати сўзга чиқиб, “Раҳмиддин ўз қилмишига яраша жазо олди, Байдаков уни пичоқ билан ургани қилмишига яраша!” деди. Суд давомида аксинча – менинг ҳимоям остида бўлган ўзбекистонликнинг ўзи айбдорга чиқарилишига сал қолди! У дўстлари билан бечора русларга ташланган экан... Агар сиз бу судьянинг шунга ўхшаш ишларда шартли ҳукм чиқарганини топиб бера олсангиз, мен мутлақо ўз даъволаримдан воз кечаман, - дейди ўзбек муҳожири ҳуқуқларини судда ҳимоя қилган Абусуфён Гайтаев.\nСуд маҳкамасида судланувчи Байдаков Камоловнинг ўзи унинг қўлидаги пичоққа қорни билан ташланганини гапириб берган, ваҳоланки, экспертиза зарба аниқ юқоридан пастга урилганини исботлаб берганди. Суд тергови давомида“гувоҳлар” ҳам мигрантлар бир четда ўтирган рус ёшларига ташланиб, калтаклагани тўғрисида кўрсатма берган.\nАдвокат Гайтаев: "Агар миллатчи Андрей Байдаков ўзбекистонлик томонидан пичоқланганида, судья мигрантни иккиланмасдан камида 5 йилга қамоққа ташлаши аниқ эди", дейди.\nАбусуфён Гайтаев билан суҳбат\nҲимоячи ҳакамнинг ўзи суд жараёнида миллатчилик ва ирқчилик чиқишлари билан кўпчиликни ҳайратга солганини маълум қилди.\n“Судья Дворжанскаянинг: “Нега рус бўлмаганлар келаётганини кўриб сиз 02 га қўнғироқ қилмадингиз, қўрқмадингизми?” саволига мен: “Нима, ҳар гал хорижликларни кўрганда 02 чақириш керакми?” дея аниқлаштириш киритдим, - деди ҳимоячи.\nАбусуфён ўзбек муҳожирига нисбатан суднинг холис бўлмагани, уни очиқчасига ёқтирмагани кўриниб турганини қўшимча қилди.\nҚизиғи, бундай юмшоқ жазо тайинланишини қонунчилик ҳимоясида турган прокурорлар ҳам ёқлаб чиққан.\nЎзбекистон фуқароси Раҳмиддин Камоловга ҳуқуқий ҳимоя тақдим этган “Фуқаровий кўмак” ташкилоти бу жиноий иш юзасидан чиқарилган ҳукмни “судьянинг мигрантга бўлган нохолис муносабати” дея баҳолади.\nОзодлик билан суҳбатда Раҳмиддин Камоловнинг ўзи суд ундириб берган арзимаган товон пули ҳатто дори-дармонига ҳам етмаганини айтиб берди.\n27 ёшли суҳбатдош Андрей Байдаков бошчилигидаги бир гуруҳ миллатчи ёшлар 2014 йилнинг 13 сентябрида унга ҳужум қилганини гапиради:\nРаҳмиддин Камолов миллатчилар ҳужумидан кейин\n- Шу куни тожикистонлик Феруз исмли дўстим менга қўнғироқ қилиб айтдики, маст бўлган иккита националист келиб, у сим-карта сотаётган стол устига пивосини қўйган. “Пивони ол бу ердан, мумкин эмас, жарима қилишади” деса, уни уриб кетишган. Уларни охранник ташқарига чиқариб юборгандан кейин у бақувват болалар ташқарида кутиб туришганини айтди, “чиқолмаяпман”, деди. Мен бордим, магазиндан мен билан Ферузни кузатишга яна 5-6 ёш йигит чиқди. Биз 10 ларда чиқиб, паркда кетаётган эдик, улар олдимиздан чиқди. “Нима кераги бор бундай муомала қилишнинг?” деб, нормал гаплашиб турувдик. Бироздан кейин гавдали бир бола келди. Гапиришидан у буларнинг лидери экан. Ана ўша бола бошлади сўкинишни, муштлашув бошланиб кетди. Ундан олдинроқ мен ёш болаларга: “Қочинглар, уруш бошланади”, деган эдим. Биз иккаламиз қочиб қутулиб, 20-30 метрча югуриб қочганимиздан кейин ўнг томон, жигаримда қаттиқ оғриқ сездим: қарасам – қонаб ётибди, - дея эслайди ўша кечани Раҳмиддин.\nУ бироз вақтдан кейин реанимацияга олиб кетилгани, шифокорлар пичоқ жигар ва ўпкага текканини аниқлаганини айтди. Раҳмиддин Боткина касалхонаси хирурглари томонидан икки жойидан операция қилинди, узоқ муддат шифохонада ётиб даволанди.\nШифохонадан чиққанидан кейин ҳам у 3 ой давомида қаттиқ ҳаракат қила олмаган:\n- Ҳозиргача – бир йил ўтди бўлмаса – оғир юк кўтара олмайман. Прокурор ва суднинг миллатчилиги, Ўрта Осиёдан келган муҳожирларга паст назар билан қарашини ҳамма билади, бу ажабланарли ҳолат эмас. Ноҳақ судьядан бирор ҳақли қарор ҳам кутмаган эдим. Мен, шунчаки, норозилигимни билдириш мақсадида арз қилган эдим, - деди бухоролик Раҳмиддин Камолов.\nЎзбек муҳожири ва унинг ҳимоячиси суд қарори ўзгартирилишига кўзи етмаётганларига қарамасдан, эндиликда бу қарор устидан юқорироқ инстанцияларга шикоят қилмоқчилар.


«ДИНАМО» КЛУБИ МУХЛИСЛАР БИЛАН УЧРАШДИ\n13 май, якшанба куни «Динамо» стадиони конференция залида «Динамо» ПФК футболчилари, мураббийлари, раҳбарияти ҳамда мухлислар ўртасида учрашув ўтказилди.\nУшбу тадбирда жамоа бош мураббийи Даврон Файзиев сўзга чиқиб, мухлислар билан учрашувни ташкил этишдан мақсад футболчилар ва мухлислар ўртасида мустаҳкам кўприк яратиш, мавжуд қийин ҳолатдан чиқиб кетишда мухлисларнинг ўрни ҳақида гапирди.\nЎз ўрнида очиқ мулоқот шаклидаги савол-жавобда мухлислар ҳам клуб раҳбарияти, мураббийлар ва футболчиларга ўзларини қизиқтираётган саволлар билан бирга, муаммолар ва жамоанинг қониқарсиз ўйини ва салбий натижаси борасидаги эътирозларини куюниб гапиришди.\nБунга жавобан клуб раҳбарияти, мураббийлар ва футболчилар хатолар таҳлил қилинганлиги ва ҳозирги оғир вазиятдан чиқиб кетиш учун бор куч ва имкониятларини сарфлашга ваъда беришди. Шунингдек, ёзги давралар оралиғида жамоа таркибида ўзгаришлар қилиниб, таркиб кучайтирилишини маълум қилишди.\nТадбир якунида мухлислар ҳозирги оғир вазиятдан чиқиб кетишда бош мураббий Даврон Файзиев ва жамоа сардори Илҳом Юнусовга ишонч билдириб, ишқибозлар жамоани охиригача қўллаб-қувватлашларини, бунга жавоб клуб ҳам ижобий натижа томон интилишига умид билдиришди.\nУчрашув фотогалереясини Телеграмдаги расмий каналимиз https://t.me/fcdinamo1960 орқали томоша қилинг.\nЎқилди (марта): 587. Киритилган сана: 2018-05-13 00:00:00.


Материалы за 10.04.2018 » OAK\nOAK sayti » Материалы за 10.04.2018\nBatafsil Ko'rishlar: 448\nBatafsil Ko'rishlar: 401\nХомидов Сохибмалик Олимовичнинг фалсафа доктори (PhD) диссертацияси ҳимояси ҳақида эълон\nДиссертация мавзуси, ихтисослик шифри (илмий даража бериладиган фан тармоғи номи): «Саноатнинг ривожланиш тенденциясини моделлаштириш (Ўзбекистон Республикаси мисолида)», 08.00.06–Эконометрика ва статистика (иқтисодиёт фанлари).\nДиссертация мавзуси рўйхатга олинган рақам: В2017.1.PhD/Iqt31.\nИлмий раҳбарнинг: Махмудов Носир Махмудович, иқтисодиёт фанлари доктори, профессор.\nРасмий оппонентлар: Ғуломов Саидаҳрор Саидаҳмедович, иқтисодиёт фанлари доктори, профессор академик; Абдуғаффаров Абдухалил, иқтисодиёт фанлари доктори, профессор.\nBatafsil Ko'rishlar: 505\nБабаджанова Умида Баҳодировнанинг фалсафа доктори (PhD) диссертацияси ҳимояси ҳақида эълон\nДиссертация мавзуси, ихтисослик шифри (илмий даража бериладиган фан тармоғи номи): «Саёд ва Ҳамро» достонининг туркий версия ва вариантлари», 10.00.08–Фольклоршунослик (филология фанлари).\nДиссертация мавзуси рўйхатга олинган рақам: В2017.1. PhD/Fil 94\nИлмий раҳбар:Рўзимбоев Сафарбой, филология фанлари доктори, профессор.\nРасмий оппонентлар:Эшонқулов Жаббор Солиевич, филология фанлари доктори; Худойқулова Латифа Авазовна, филология фанлари номзоди.\nЕтакчи ташкилот:Тошкент давлат санъат ва маданият институти.\nАмонов Улуғмурод Султоновичнинг фалсафа доктори (PhD) диссертацияси ҳимояси ҳақида эълон\nДиссертация мавзуси, ихтисослик шифри (илмий даража бериладиган фан тармоғи номи): «ХХ аср бошларида ўзбек фольклорининг ўрганилиши тарихи (Абдурауф Фитрат, Ғози Олим Юнусов ва Элбек фаолияти мисолида)», 10.00.08–Фольклоршунослик (филология фанлари).\nИлмий раҳбар: Ўраева Дармон Саидахмедовна, филология фанлари доктори.\nРасмий оппонентлар: Турдимов Шомирза Ғаниевич, филология фанлари доктори;\nСатторов Улуғбек Файзуллаевич, филология фанлари номзоди.\nЎзбекистон Республикаси Вазирлар Маҳкамаси ҳузуридаги Олий аттестация комиссиясида 2018 йил 1-чоракда амалга оширилган ишлар натижалари тўғрисида маълумот\nBatafsil Ko'rishlar: 953


Бош саҳифа / Мақолалар / Маданият /\nДину Давлат Ҳомийси\n“… Бу улуғ амир дину давлат ҳомийси, шариат ҳамда миллатнинг пушти паноҳидир”\nБуюк ўзбек шоири мутафаккир ва давлат арбоби Алишер Навоий 1441 йил 2 феврал куни Ҳиротда таваллуд топган. Алишер Навоий 4 ёшида мактабга бориб, тез савод чиқариб, туркий ва форсий тилдаги шеърларни ўқиб, ёд ола бошлаган. Ўзбек тили билан бир қаторда форсий, араб тилларини ҳам мукаммал эгаллаган. Алишер Навоий шеъриятга ғоят қизиқиб, Шарқ адабиётини қунт билан ўрганди. Оила муҳити болалигидаёқ унда адабиётга зўр ҳавас туғдирган эди.\nНазм, адабиёт, шеърият ва давлат бошқарувида катта маҳорат соҳиби бўлган Мир Алишер назмда достонлардаги каби дунёвий ва диний, сўфийликнинг долзарб масалаларини ифода қилган. Навоийнинг бир қанча диний мавзуда битилган асарлари бўлиб, уларга “Арбаин” (“Қирқ ҳадис”), “Муножат” (“Аллоҳга илтижо) шулар жумласидан. Ҳазрат Навоийнинг деярли барча асарларида, хусусан, “Хамса” достонларининг муқаддималарида Аллоҳга ҳамд, Пайғамбарга наът, муножот ва Расулуллоҳ с.а.в мадҳининг мавжудлигиёқ бу фикрни тасдиқлайди. Унинг асарларида Алишер Навоий шариат ва тасаввуф илмининг чуқур билимдони, назариётчиси экани намоён бўлади. Масалан, “Арбаъин”да келтирилган ҳадисларга шеърий шарҳларда комил инсон ахлоқига оид қарашларни ўзида акс эттирганини кўришимиз мумкин. Бу ҳадисларда инсонлар яхшилик қилишга чорланади, ёмон иллатлардан қайтарилади, умуман олганда, улар инсоннинг ҳаёт ва жамиятдаги вазифасини англатади. Масалан, “Инсонларнинг энг яхшиси – инсонларга фойдаси тегадиганидир” деган ҳадисни Алишер Навоий туркий тилда шундай ифода этади:\nХалқ аро яхшироқ, дединг, кимдур?\nЭшитиб, айла шубҳа рафъ андин.\nЯхшироқ бил ани улус ароким,\nЕтса кўпрак улусқа нафъ андин.\nШунингдек Алишер Навоийнинг ”Вақфия” асари унинг давлат арбоби сифатидаги фаолияти, вақф қилдирган ерлари, қурдирган бинолари ҳақида маълумот берувчи, “Назму-л-жавоҳир” асари эса Ҳазрати Алининг икки юз эллик беш рақам остида тартибланган араб тилидаги ўгитларининг туркий тилда рубоий шаклида берилган талқинидан иборатдир.\nАлишер Навоийнинг “Сирожу-л-муслимин” (“Мусулмонлар нури”) асари соф диний йўналишда бўлиб, ислом дини аҳкомларини ёритишга бағишланган. Асар ҳамд ва наът, китоб ёзилишининг сабаби, исломга оид фиқҳий ва ақидавий масалалар шарҳи ва хотимани ўз ичига олади. Мутафаккирнинг “Китоб назмининг сабаби” асарида аввал ақида шарҳини, сўнг фарз, вожиб, суннатни баён этишини, бундан аҳли исломга фойда бўлишини айтган:\n...Ҳам эткаймен бурун шарҳи ақойид,\nКи, ислом аҳлиға бергай фавойид.\nЯна ҳам фарз, ҳам вожиб, сунан ҳам,\nНеки ориз бўлур яхши, ёмон ҳам...\nҲазрати Алишер Навоийнинг авлиёлар таржимаи ҳолига бағишланган “Насойиму-л-муҳаббат мин шамойилу-л-футувват” “Мардлик хушбўйликларини таратувчи муҳаббат шабадалари”) асари шоирнинг етук мутасаввиф олим сифатидаги фаолиятини кўрсатувчи муҳим манбадир.\nАлишер Навоийнинг мазкур диний йўналишдаги асарлари орқали унинг динга бўлган муносабати, эътиқоди билан бирга ислом илмларининг етук билимдони эканлиги тўғрисида тасаввур ҳосил қиламиз. Бу улуғ шоирнинг ўз даври ижтимоий ҳаётида тутган ўрни нечоғлик муҳим бўлганлигини белгилаб берувчи ўзига хос омил эканлиги билан аҳамиятли саналади.\nЎМИ Сам арқанд вилоят вакили З.Эшонқулов\nКиритилган вақти: 08/02/2020 13:30; Кўрилганлиги: 702\nМатериал манзили: https://www.sammuslim.uz/articles/culture/dinu-davlat-homiysi\nЧоп этилган вақт: 19/09/2021 01:00


Норвег шеърияти | www.ziyouz.uz\nБош саҳифа Жаҳон шеърияти Норвег шеърияти\nРубрика: Норвег шеърияти\nУлав Хауге (1908-1994)\nЧоп этилган 16.07.2018 16.07.2019 МуаллифZiyouz.uz\nНорвегиянинг ҳозирги замон етакчи шоирларидан бири Улав Хауге Улвик деган қасабада 1908 йилда туғилган. Касби боғбонлик бўлиб, бутун умрини отаси бунёдга келтирган боғни парвариш қилиш билан ўтказган. Боғбонлик, миришкорликни қўймаган ҳолда шеър санъатини ҳам эгаллаган. Улав Хауге “Кул ичидаги учқунлар” давоми…\nЧоп этилган 15.03.2018 17.03.2018 МуаллифZiyouz.uz\nҲэнрик Ибсен (Henrik Johan Ibsen; 1828.20.3, Шиен — 1906.23.5, Кристиания) — норвег драматурги. Бергендаги биринчи миллий норвег театрига (1852—57), Кристианиядаги норвег театрига (1857—62) раҳбарлик қилган. Илк шеърлари ва «Катлина» (1850) драмаси Европадаги 1848 йил инқилоби таъсирида яратилган. Рим, Дрезден, Мюнхенда давоми…\nБьёрнстерне Бьёрнсон (1832-1910)\nЧоп этилган 17.03.2017 17.03.2018 МуаллифZiyouz.uz\nБьёрнстерне Бьёрнсон (Bjørnstjerne Bjørnson) — шоир, реалист ёзувчи, драматург, журналист. Унинг “Синневе Сульбаккен” (1857), “Қувноқ йигит” (1860) қиссалари катта эътибор қозонган. ХIХ асрнинг 70-йилларида Бьёрнсоннинг “Синиш”, “Муҳаррир” драмалари Ҳ.Ибсен драмалари билан бир қаторда, Норвегияда реалистик ижтимоий драмани вужудга келтирган. Бьёрнсон давоми…\nНурдал Григ (1902-1943)\nЧоп этилган 12.03.2017 17.03.2018 МуаллифZiyouz.uz\nНурдал Григ (Nordahl Grieg) — Норвегия шоири. Унинг исми норвегияликлар учун ҳилпираб турган байроқ эди. У бор-йўғи қирқ икки йил яшади-ю, лекин ажойиб шеърий мерос қолдирди. 1943 йил 3 декабрда Берлин бомбардимон қилинганда кўплар қатори Нурдал Григ ҳам ҳалок бўлди. давоми…\nТурбьёрн Эгнер (1912-1990)\nЧоп этилган 08.03.2017 08.03.2018 МуаллифZiyouz.uz\nТурбьёрн Эгнер (Thorbjørn Egner, 12 декабрь 1912 — 24 декабрь 1990, Осло) — норвег ёзувчиси ва драматург. Асосан болалар учун асарлар ёзган. СИЧҚОНБИБИ АЛЛАСИ Эрка сичқончам, алла, Кўзи чўлпончам, алла. Парвонагинам, алла, Ҳамма ухлар бу палла. Ширин туш кўрар ари, давоми…\nИнгер Ҳагеруп (1905-1985)\nЧоп этилган 18.03.2016 18.03.2018 МуаллифZiyouz.uz\nИнгер Ҳагеруп (Inger Hagerup; 14 апрель 1905, Берген — 6 февраль 1985, Фредрикстад) — норвег шоираси, адиба, драматург. ДУГОНАЖОН КАРАФША (ПЕТРУШКА) Дугонажон карафша, Сочларингни ўрасан. Ям-яшилсан қишу ёз, Ялангоёқ юрасан. Дугонажон карафша, Кимга кўнгил ёрасан? Наҳот бугун базмга Ялангоёқ борасан? давоми…


Газета Норма маслахатчи / 2015 год / № 32-33 / Криминалист эксперт ён дафтаридан\nРасмий статистикага кўра, Ўзбекистонда автомобилда юк ташишларнинг ҳажми 2000 йилдан 2013 йилга қадар 8,9 млрд тонна-километрдан 29,2 млрд тонна-километрга – 228%, йўловчи ташиш ҳажмлари эса 23,3 млрд йўловчи-километрдан 83,3 млрд йўловчи-километрга – 257% ошган. Шубҳасиз, бундай шароитларда йўл ҳаракатининг хавфсизлигини таъминлаш мушкуллашади. Ўзбекистон Республикаси ИИВ Йўл ҳаракати хавфсизлиги бошқармаси матбуот хизматининг маълумотларига қараганда, ҳар йили мамлакатимизда 2 мингдан 2,5 минг нафарга қадар киши автомобиль аварияларининг қурбонига айланади, 10 мингдан 11,5 мингга қадар киши эса турли даражадаги оғирликда тан жароҳати олади. Жабрланувчиларнинг катта қисмини пиёдалар ташкил этади.\nҲуқуқни муҳофаза қилувчи органлар томонидан ҳаракат хавфсизлиги ва транспорт воситаларидан фойдаланиш қоидаларини бузишлар билан боғлиқ жиноятларнинг тезкор ва тўлиқ очилиши жабрланувчилар, айниқса уларнинг энг заиф қисми – пиёдаларнинг ҳуқуқларини таъминлаш гарови ҳисобланади. Бунда терговчига трассологик экспертиза беқиёс ёрдам кўрсатиши мумкин. Амалиётнинг кўрсатишича, бундай экспертиза кўпинча пиёдани машинада уриб кетиш ҳолатининг ўзини, ҳодиса механизмини, шунингдек йўл-транспорт ҳодисаларининг бошқа ҳолатларини белгилашда асосий ўрин тутади. Буларни тергов жараёнида ўтказилган трассологик экспертизалар ҳам яққол кўрсатади.\nЎтган йил февралида «Нексия» автомобили ҳайдовчиси йўл-транспорт ҳодисасига хос бўлган шикастланишлар билан бир фуқарони касалхонага олиб келди. Жабрланувчи ўзига келмай вафот этди. Ҳайдовчининг кўрсатишича, у ўзини билмаган ҳолда йўлнинг транспорт юрадиган қисмида қонга беланиб ётган кишини кўрган, уни автомобилга ётқизиб, яқин орадаги касалхонага олиб келган.\nҲайдовчининг кўрсатмаларини текшириш ва унинг уриб кетишга дахлдорлиги ёки дахлдор эмаслигини аниқлаш учун терговчи автомобиль ва жабрланувчи кийимининг трассологик экспертизасини тайинлади. Эксперт олдига автомобиль кузовида пиёдага бориб урилганда ҳосил бўлган шикастланишлар ва (ёки) изларнинг борлиги ҳамда дастлабки зарба қаерга берилганлигини аниқлаш вазифаси қўйилди. Жабрланувчининг кийимига қараб эса унда машинада бориб уриш учун хос бўлган шикастланишлар ва (ёки) изларнинг борлигини ҳамда киши бу вақтда қандай ҳолатда – тик ёки ётган бўлганлигини аниқлаш зарур эди.\nТрассологик экспертиза автомобиль кузовида пиёдага бориб урилиш учун хос бўлган бирор-бир шикастланишларнинг – чўзиқ ўйиқлар, лок-бўёқ қопламининг сийқаланиши, сирпаниш излари, кийимдаги излар, копотнинг орқага ўтиб қолиши, олд ойнанинг шикастланиши ва ҳоказолар мавжуд эмаслигини аниқлади. Буларнинг ҳаммаси ҳайдовчидан шубҳа-гумонларни олиб ташлаш имконини берди.\nЎтган йилнинг июлида юз берган бошқа ҳолда ҳайдовчи пиёдани уриб юборганлигини тан олди, бироқ унинг устидан ўтиб кетганлигини рад этди. Трассологик экспертиза натижалари ушбу кўрсатмаларнинг ишончсиз эканлигини белгилади. Хусусан, автомобилнинг таг қисмида ифлосланишлар ўчирилган, кардан валида эса кийим материалининг яққол изи топилди. Ўз навбатида жабрланувчининг кийимида йўл сатҳи бўйлаб судралишдан кенг сийқаланишлар; ёпишиб қолиш, чўзилиш ва ишқаланишдан учбурчаксимон ва лахтаксимон юлуқ матолар; қонга ўхшаган қўнғир модда доғи; ёнилғи-мойлаш материаллари қуйқалари бор эди. Бундай излар ва шикастланишлар эса узала ётиб қолган пиёданинг устидан машина ўтиб кетганигадир.\nУшбу мисоллар трассологик экспертизасиз баъзан бундай жиноятларни очиш мумкин эмаслигини кўрсатади. Бироқ йўл-транспорт ҳодисаларини текширишда экспертизанинг бошқа турлари аҳамиятини ҳам камситиб бўлмайди. Бунинг устига машина билан уришда автомобиль кузови ва деталларида, шунингдек жабрланувчининг кийимида ҳосил бўладиган изларни идентификациялаш кўпинча мушкул бўлади. Шу боис трассологик экспертиза доим ҳам жабрланувчига айни шу транспорт воситаси бориб урилганлиги тўғрисида қатъий хулоса чиқариб беролмайди. Кўпинча фақат ундаги излар пиёдага бориб урилиш натижасида ҳосил бўлганлиги эҳтимолини қайд этишга тўғри келади. Дарвоқе, бундай хулоса ҳам терговчининг эътиборидан четда қолмаслиги керак, терговчи ундан бошқа далиллар билан жамликда фойдаланиши мумкин.\nИшнинг барча ҳолатларини тўлиқ ва холисона аниқлаш учун эса терговчилар пиёдага бориб урилиш билан боғлиқ йўл-транспорт ҳодисаларини тергов қилаётганда суд экспертизалари мажмуини – суд-автотехник, суд-биологик ва суд-тиббий, трассологик, шунингдек моддалар ва буюмлар материалларининг криминалистик экспертизасини тайинлашлари керак. Уларнинг ҳар бири ўзига хос бўлган махсус вазифаларни ҳал қилади.\nМисол учун, суд-автотехник экспертизаси пиёдага бориб урилиш пайтида автомобилнинг бузуқ эмаслиги, унинг ҳаракати траекторияси ва тезлиги, бориб урилиш ёки тўқнашувнинг олдини олиш аслида мумкинлиги ва ҳоказоларни белгилайди. Моддалар ва буюмлар материалларининг криминалистик экспертизаси терговчига жабрланувчининг кийимида кузовнинг лок-бўёқ қоплами, ёнилғи-мойлаш материаллари зарраларининг бор-йўқлигини белгилаш, уларнинг автомобилда топилган кийим юлуқлари ва унинг майда зарралари билан идентификациялашда ёрдам беради. Бироқ шуни эслатиш лозимки, бундай экспертизадан кўпинча идентификациялаш мақсадларида қатъий тарзда фойдаланиб бўлмайди. Чунончи, у одатда қопламнинг ранги ва автомобиль бўёғига мансублиги, шунингдек ёнилғи-мойлаш материалларининг транспорт воситаларидан фойдаланиш чоғида фойдаланиладиган ЁММга тегишлилигини аниқлаши мумкин.\nСуд-тиббий экспертизасига келсак, у танадаги шикастланишлар пиёдага бориб урилиш натижасида олинганлигини аниқлаши мумкин. Улар тилимлар ва қонталашлар кўринишида шилинган жойлар, оёқ-қўл суякларининг кўплаб синиқлари ва бош суягининг майдаланиб синиши, синган ойна деталидан майда тилинган яралар ёки қирилган жойлар, ички органларнинг шикастланган қисмлари, автомобиль покришкалари нақшининг излари ва ҳоказолар бўлиши мумкин.\nЎз навбатида суд-биологик экспертизаси автомобиль кузови ва деталларида пиёдага бориб урилгандан кейин қолган биологик материалларнинг борлигини (қон, тери, соч, мия моддаси ва ҳоказоларнинг зарралари) аниқлашда ёрдам беради. Бунинг устига, қон гуруҳини белгилаш, ДНК таҳлили усули ва биологик материалларнинг бошқа замонавий текширувлари уларнинг аниқ бир кишига мансублигини ғоятда юқори даражада аниқ белгилаш имконини беради.\nОдатда барча ушбу экспертизаларнинг натижалари фақат жамликдагина юз берган воқеа ҳақида аниқ тасвирни бериши мумкин. Шу боис терговчиларга Жиноят-процессуал кодексининг 173-моддасига қатъиян амал қилиш тавсия этилади, унинг биринчи қисмида назарда тутилишича, башарти иш бўйича портлашлар, ҳалокатлар ва бошқа фавқулодда ҳодисаларнинг техникавий сабабларини аниқлаш зарур бўлганда суд экспертизасини тайинлаш ва ўтказиш шарт. Гарчи бу ерда бундай ҳодисаларнинг бутун механизмини аниқлаш мақсадида экспертизани мажбурий тарзда тайинлаш назарда тутилмаса-да, бироқ ЖПК 173-моддасининг иккинчи қисмига кўра, иш учун аҳамиятга молик бўлган бошқа ҳолатларни аниқлашда ҳам, агар бунинг учун махсус билимларни қўллаш зарур бўлса ва бу ҳолатлар исботлашнинг бошқа воситалари билан пухта аниқланмаган бўлса, экспертиза ўтказиш шарт.\nКриминалистика ҳам, ҳар қандай бошқа фан каби, бир жойда турмайди. Криминалистлар – олимлар ва амалиётчилар – трассологик экспертизаларни ўтказиш услубиятларини такомиллаштириш ва бу натижаларнинг идентификациявий хоссаларини ошириш устида ишлаяптилар.\nЎзР Адлия вазирлиги ҳузуридаги\nРСЭМ давлат суд эксперти.\n«Криминалистика» кафедраси ўқитувчиси.


Халқ банки - xabar.uz\n2020 йилнинг 17 декабр куни Олий Мажлиснинг Инсон ҳуқуқлари бўйича вакили (Омбудсман)га Жиззах вилоятида яшовчи фуқаро О.Т. турмуш ўртоғининг иш билан боғлиқ ҳолатда вафот этгани учун компенсация ундирилишини сўраб мурожаат қилди.\nХалқ банки Бошқарув раисининг биринчи ўринбосари Дилмурод Нуритдинов ўз аризасига биноан лавозимидан озод этилган.\nАкциядорлик тижорат Халқ банкининг «Имкон» лаҳзали, пул ютуқли лотереясини харид қилинг ва 50 000 000 сўм ютиб олинг!\nАкциядорлик тижорат Халқ банкининг «Тилла хумча» лаҳзали, пул ютуқли лотeрeясини харид қилинг ва 100 000 000 сўм ютиб олинг!\nХалқ банки лотереялари ишқибозлари диққатига!\n«Sharqona lotto» — сонли, пул-буюм ютуқли лотереяси «36 дан 6» ўйинининг 195-тиражида «Jackpot» суммаси 1 миллиард сўмдан ошди.